
  Același țel

  
    Ascultam cum cântă cucul;

    Să muncesc, nu-mi prea venea.

    Eram năucit de lenea

    Ce, din loc, nu mă urnea.

    Cugetam, cu mintea trează,

    Deșteptat fiind din zori,

    La urmările corvoadei,

    Ce îți ies, ades, prin pori.

    Beneficiul? Fugi de-aicea!

    Cel puțin, nu pentru ”eu”.

    Se cam lasă dus la „Sus-ii”

    Și-i cărat, de legi, din greu.

    Deci, în tandră trândăveală,

    Că-i duioasă rău, să știți,

    Mă cam complăceam cu mine,

    Cam cum vreți, și voi, să fiți.

    Nesătul de stat ca lumea,

    Fără virgulă la Stat,

    M-am întins vre-o ... multe clipe,

    Și-am șers-o, apoi, în sat.

    Ne-am brodit vre-o... mulți la crâșmă,

    Cu mentalități la fel,

    Ferm convinși c-avem dreptate,

    Și-urmărim același țel.

  

  
    De-am fi câini, ați vrea morală;

    Nu-i cinstit, umani suntem

    Ce, onești, cu omenie,

    Și în ”cinstea” noastră bem...

  


  Alt biet noi

  
    Cu privirile pleoștite,

    După seceta de bine,

    Un sătean, uman se pare,

    Se-ntreba cât îl mai ține.

    Mai spera în Dumnezeul,

    Scump cam mult azi la vedere,

    Acceptând că-njurătura

    E o formă de părere.

    Nu-și dădea cu ea, de jenă,

    C-ar jigni vre-un depravat,

    Ce, în câmpul muncii-oneste,

    Trecea, cert, neobservat.

    Ocupat să-și ducă traiul

    De pe azi, spre primul mâine,

    N-avea timp de cârâială

    Pentru-n colț, măreț, de pâine.

    Candid, urmărea el legea

    Printr-un labirint de bezne,

    Unde, rar, creștea Dreptatea,

    Din păcate pân-la glezne.

    Cu privirile pleoștite

    Și cu greață-n colț de gură,

    S-a oprit să mă întrebe:

    -Chiar e-adevărat? Ei fură?...

  


  Altul la rând!

  
    Glasul se aude,

    cu tentă de jale.

    chiar dacă se crede,

    că-i șansa de Cale.

    Din colivă, lumea

    își face mâncare,

    în dangăt lugubru,

    vestind de ”plecare”.

    O linie strâmbă,

    e drumul prin vie,

    spre groapa făcută,

    pe veci ca să-l ție.

    Praful se înalță,

    târșit de picioare,

    în cruntă căldură,

    spre-un loc cu răcoare.

    Cine e sărmanull?

    Un ”Altul la rând!”

    Cât poate să-nghită,

    pământul flămând..

  


  Apun zorii

  
    Cu privirea adumbrită

    De un Cer morăcănos,

    Mă-ntrebam, de ce-o fi oare,

    La lumină cârpănos.

    Zorii, zgribuliți de ploaia

    Ce căzuse-aproape-o noapte,

    Se-ndurau cu greu să iasă,

    Îmboldiți de noapte-n spate.

    Prinși în Timp, de caruselul

    Ce se-nvârte vrei nu vrei,

    Cam dormeau pe ei, sub zarea

    Îmbâcsită de nori grei.

    Noaptea, invitată parcă

    Să se-ntindă-n plină zi,

    Luase-n mreje-un om, cu craniu,

    Curioasă: ”Ăsta-o fi?”

    ”A nu fi...” îi spune Moartea,

    Cu-a ei stare de a sta,

    Căci, ”A fi”, era problema,

    Ce, bătăi de cap, îi da.

    Se pierdea și ea în smogul

    Ce-mbâcsea un cald oraș,

    Cugetând, cum să-mprumute,

    De la Iad, iar, un făraș...

  


  Balada pruncului

  
    Toată ziua-nveți,

    Și n-ai șapte vieți,

    Să trăiești cum vrei,

    Nu la ”un-doi-trei”,

    Căci, abia născut,

    Te pun la crescut,

    Ca să mergi apoi,

    În labe de soi,

    Cam pe oprice cale,

    Cu ”buff!-uri de jale,

    Cu năsucu-n vânt,

    Căci n-au nimic sfânt,

    Și vor ”Hopa!”-zbor,

    Târâș pe covor,

    Și îți spun povești,

    Fericit să crești,

    Și când vrei ceva,

    Iese altceva,

    Căci așa e-n viață,

    Când nu ești în față,

    Și înveți, ca nou,

    Bland vițel, nu bou,

    Până prinzi și glas,

    Fără drept la ”Pas!”

    Uraa! Un cuvânt

    Susură a cânt,

    Dar altul, cei doi,

    Vor să scoți apoi,

    Și deprinzi cu greu,

    Tot stâlcind mereu,

    Vorbele de bine,

    Ce n-au loc de tine,

    Și, bătut la cap,

    I-o dai greu de ”cap”,

    Dar te străduiești,

    Să-nveți să trăiești,

    Nu-nțelegi nimic

    Din tot ce îți zic,

    Și, desi ești mic,

    Tot regreți un pic,

    Că e lumea rea

    Și face ce vrea,

    Că nimic nu știe,

    De ființa vie,

    Și degeaba vrei,

    Să discuți în trei,

    Să le spui deschis,

    C-au cugetu-nchis,

    În rigori de fier,

    Și vorbe ce pier,

    Că ai timp destul,

    Să ajungi ”sătul”,

    De științe reci

    Și suflete seci,

    Căci tu îi iubești

    Și că, viu, trăiește,

    Că dragoste vrei,

    Și că-n Cer sunt Trei,

    Ce-au înscris în ei,

    Viața, cu temei,

    Ca și-n tine-acum,

    La-nceput de drum,

    Și că, ”educat”,

    Uzi, decent, un pat,

    Ca să arăți clar,

    Chiar de-i în zar,

    C-are și voință,

    Plăpânda ființă…

  


  Balada unui biet ne bun

  
    Flăcări fără fum

    Ard în biet nebun,

    Ce mai crede-n om,

    În genunchi, în dom.

    Jalea, cât cuprinde,

    Sufletul aprinde,

    Inima o frânge,

    Fără lacrimi plânge,

    Ochii doar acuză.

    Tremură o buză.

    Vorba vine greu;

    Nu-i blestem mereu.

    Mâna-n sus arată:

    -Totul după faptă!

    Cruce-și face-n gând,

    Pentr-un Cer mai blând.

    Cei din jur, în silă,

    Se îmbracă-n milă,

    Că-și aduc aminte,

    C-a fost om cu minte.

    Șocuri peste șocuri,

    L-au trecut prin ”focuri”

    Și i-au ars ”menirea”

    De-a simți iubirea.

    Nu mă recunoaște;

    Gându-i dus departe,

    Pe un deal cu flori

    Și soare în zări.

    Nu se mai revoltă

    Pe ”Mormânt cu boltă”

    Și pe ”Mâini”, cu vrere,

    Întinse la ”miere”

    Și-i iartă pe toți,

    Buni, sau răi, sau hoți,

    Ce-au greșit că ”tac”,

    Respectiv, că ”fac”.

    Doarme-n veci acum,

    La capăt de drum,

    Împăcat cu El,

    Și Morții fidel…

  


  Balanța

  
    Mi-am făcut de lucru,

    Ca un prost sadea,

    Să dau jos o pară,

    Ce nu mai cădea.

    Gurile flămânde

    Au prins-o din zbor

    Și-apoi, osanale,

    Mi-au adus în cor.

    Totul părea bine,

    După cum vedeți,

    Dar, neavând pere,

    Le-am adus bureți.

    -Mălăieți sunt ăștia?

    -Iuți, le-am spus, corect.

    Jenă mi-e, injurii,

    Să transcriu direct.

    De faci bine-n viață,

    Vei plăti din plin.

    E balanța calpă,

    Sau omu-n declin?

    Talgerul se-apleacă

    După alte legi,

    Când se cântărește

    Binele, la blegi.

    Deseori, e Viața

    Un exemplu prost.

    Să o iei de bună,

    Nare nici un rost...

  


  Bănuiala-n suflet

  
    Număram sentimentele;

    ce multe erau.

    Mereu descopeream altul,

    cu o anume întristare.

    Unele, dacă le-aș fi trăit mai des,

    le-aș fi identificat mai repede.

    Și ce frumoase erau,

    aliniatea așa, la întâmplare,

    unul mai „prim” decât celălalt,

    cu atâtea implicații profunde,

    supra a ceva ce numim, de regulă, Suflet.

    El există, oricât s-ar străduii unii să-l ignore.

    M-am decis să încerc să le retrăiesc, din nou, pe toate.

    Dar oare, chiar le-am găsit pe toate?

    O vagă bănuială, că „nu”, își face loc,

    și mă doare iar sufletul.

    Aș vrea să o alung...

    Dar dacă este tot un sentiment?

    Câte dureri mai pot suporta oare?

    Și de câte mai sunt în stare?

    Oare, câte „sentimente” îmi mai „lipsesc”,

    ca să fiu „complet”?

    Probabil și moartea va fi unul,

    chiar dacă nu mă prea ispitește.

    Oare ce simți când se sfârșește totul?

  


  Biet frumos popor

  
    Pe-un picior de plai,

    Ca un colț de rai,

    Un popor cam ”Vai!”,

    Te-mbie să stai.

    N-are prea scump strai,

    Dar cântă din nai,

    Și cu dulce grai,

    Fără de parai.

    Nu cere nimic,

    Poate doar un pic,

    De ceva, ce-i zic

    Papă, la cel mic.

    Are ochi și gură,

    Și o viață ”sură”,

    Ce, prin Iad, fudulă,

    Mai dă câte-o tură.

    N-o duce prea bine,

    Da-n respect de sine,

    Demnitatea-și ține,

    În simțiri depline.

    De-ți lipsește fașa,

    Își rupe cămașa

    Și-ți pansează rana,

    Lăsând jos, chiar, cana...

  


  Biet munte

  
    Oamenii visează munți;

    Unii le duc dorul.

    Cei ce-i văd, rămân blocați;

    S-a schimbat ”decorul”.

    Râu-n vale-i tulburat;

    Gunoaie umane.

    Brazii, sensul și-au schimbat;

    Zac, acum, ca bârne.

    Prin poieni curge noroi;

    Șanțuri cască gura.

    Florile au dispărut;

    Le-a uscat, cred, ura.

    Pe poteci urcă soldați;

    Urlă, ca la luptă.

    Aaa!-s turiști? De ce nu spui;

    Nu au burta suptă.

    Muntele e cucerit;

    E ”bătut” chiar bine.

    Pe picioare, mă întreb,

    Cum de se mai ține?...

  


  Blestemul

  
    Pe Golgota nemuririi,

    Pașii Vieți-s mult prea jos.

    Ochii goi se pierd în ceață,

    Și doar gândul e pios.

    Vorbele, că-s vorbe multe,

    Se sufocă în suspin.

    Fapta dulce în plăcere,

    E poveste; soarta-i chin.

    Crucea minții e povara

    Ce, mai grea, e an de an.

    Tot ce facem o ”încarcă”.

    Sufletul se roagă-n van.

    Nu putem să rupem struna

    Ce ne leagă de pământ.

    O vioară cântă-ntruna...

    Cântu-i ”slobod”, nu-i de sfânt.

    Alergăm, printre Trăire,

    După tot ce nu puem.

    Pașii obosesc pe Cale...

    Este Viața un blestem?

  


  Boby și „Pacea bunăstării”

  
    Tolănit în iarbă,

    Se uita la apă.

    El dădea din coadă,

    Eu dădeam la sapă.

    Cu ochii șăgalnici,

    Cugeta duios:

    „E cam dus stăpânul.

    Nu e nici un os”.

    Am crezut că-i glumă,

    Când s-a ridicat

    Și mi-a pus în brazdă,

    Chiar un os „prădat”.

    -Marș de-aicea Boby!

    N-am chef să mă joc!

    M-a lătrat cu milă:

    -Ia-l, că n-o fi foc!

    Eu mai am ascunse

    Alte câteva.

    Nu prea știu pe unde,

    Dar e altceva.

    Uită-te la ăsta!

    L-am săltat aseară.

    N-a-ndrăznit vecina,

    Înapoi să-l ceară.

    Stai și te-odihnește!

    Te hrănesc și eu!

    O să-mi dai la iarnă,

    Când mi-o fi mai greu.

  

  
    M-am gândit cu groază

    Ce ar fi în lume,

    Dacă toți ar face

    Numai fapte bune.

    Cred că jumătate

    Ar muri... de stat...

    Ce să mai păzească

    Când n-au de furat?

    ....

    Nătăfleți-n voie,

    Rău striviți de bine,

    Ar deschide gura...

    Cade para... Vinee!

  

  
    -Marș de-aici potaie!

    Ne înveți la rele!

    Pacea bunăstării

    Nu-i de om mișele!

  


  Buha

  
    Cobe, cum o știți, o Buhă,

    Se plimba prin parlament,

    Locul unde se ”parlește”

    Și se minte, pe moment.

    Confunda, cert, cârcotașă,

    Libertatea-n ”ezprimare”,

    Cu cea practică-nvechită,

    De-a minți-n nerușinare.

    Nu prea le avea cu limba

    Și greșea destul de des,

    Mai ales când era vorba

    De Alesul iar ales.

    Cum spuneam, cu ”Hu-hu”, ”ha-ha”,

    Se cam repeta puțin,

    Tot sperând c-or să priceapă

    Și cei care nu se-abțin.

    Căci se referea la pofte

    Și la pofta de-a fi sus,

    Plătind prețuri piperate,

    Pentru-a fi, pe listă pus.

    ”Aiurită”, căci, vezi bine,

    Bâzâiau în jurul ei,

    I-a făcut cu ou și, poate,

    Cu oțet, că-s derbedei.

    Zburători printre par-tide,

    I-a durut în nu știu ce,

    Și-au gonit buha de-acolo,

    De măntreb, cam tâmp, ”De ce?!”

  


  Burniță

  
    (Padiș-Apuseni)

  

  
    Vălătuci de fum,

    Cerul gri, pătează.

    Lemnul se sufocă

    Și, la foc, visează.

    Obosiți, pe seară,

    Cortul am întins.

    Burnița, tăcută,

    Pe toți ne-a învins.

    -Nu vă las în pace!

    Vă murez de tot!

    De răciți, vezi bine,

    Că mă doare-n cot.

    -Dar n-ai mâini, ciufuto!

    Mârîii chiorâș.

    -Ești nepricepută

    Și-ai un zbor-târâș.

    -Râzi tu râzi nebune;

    Cunt vei regreta.

    Săptămâna asta,

    Pe la voi voi sta.

    Și-a rămas netoata

    Zece zile, rrea.

    N-am văzut nici Luna,

    Să urlăm la ea.

    În Poiana Padiș

    Și spre Focul Viu,

    Umblam cu umbrela,

    Țanțoș, fistichiu.

    E ciudat, la munte

    Astfel să te plimbi.

    Beam de ciudă seara;

    Ne-ncurcam în limbi.

    Umede, jilave,

    Hainele boceau

    Și, pe băț, la focuri,

    În zadar zăceau.

    Sub o copertină,

    Albastră, ca cer,

    Flăcări, reținute,

    Se văitau că pier.

    Umblam ziua toată

    Prin Gropi și Ponoare:

    Barsa, Ruginoasa,

    Nu vedeau des soare.

    Din păcate, ”scumpul”

    Nu a vrut s-apară.

    ”Îmbibați” cu ”grade”,

    Dormeam într-o doară.

    Doream doar căldură

    Și-njghebam un foc,

    Chinuit, desigur,

    Căci nu sta în loc.

    Ne uscam cu rândul,

    Cu șosete-n par,

    Și canadiene

    Întinse-n zadar.

    Ne-ntorce pe-o parte

    Și pe-alta apoi.

    Afumați, pe bune,

    Râdeam... noi, de noi.

    Copertina, mică,

    Focul apăra.

    Burnicioasa-n ciudă,

    Îl tot zgândărea.

    Zilele-n speranță

    Au trecut, sub ploi.

    În lacustra lume,

    Ne simțeam chiar goi.

    Revedeam strămoșii

    Doar cu piei pe ei,

    Adulând, uzi, focul

    Revărsat de zei.

    Prăzi, ei, doar ca hrană,

    Ucideau, și-atât.

    Azi, o fac ”umanii

    Cu burta la gât”.

    Noi suntem ”aleșii”,

    Protejați de Ea,

    Natura divină,

    Ce face ce vrea.

    Greu mai înțelegem

    Sensul Ei, de Tot.

    Chițăim la ploaie

    Și ”o luăm în bot”.

  


  Ca-ntre câini

  
    Herra se-nghiontea cu Jimmy;

    O zeiță și-un golan.

    Ce motiv? Un băț aiurea,

    Nicidecum pentru vre-un ban.

    El îl lua, fugea, și-n joacă

    Îl lăsa rapid din bot.

    Mă gândeam la om, când fură

    Și, discret, pitește tot.

    Ea îl tăvălea în iarbă

    Și-n răsfăț fin, se mușcau.

    Cu-ai mei semeni, și ”în gură”,

    Teamă mi-e ca să mă iau.

    Se-alergau apoi, ca proștii

    După un progres cinstit.

    Le încurc? Ăsta-i umanul?

    Câini nu-s de ”omenit”?

    Bine, îi tratez ca javre...

    Vai, n-am vrut să dau în om!

    Au și cerul gurii negru...

    Scuze, nu vorbeam de rrom.

    Cum o-ntorc, aiurea iese

    În prezentul rău con dus.

    Cu franceza stau mai bine,

    Chiar cu pluta de-s cam dus.

  


  Cale prin tină

  
    Dă-mi puterea, Doamne,

    Să îndur minciuna

    Ce răzbate-ntr-una

    Și scurmă în mine!

    Lasă-mi neștirbită

    Iubirea de semeni,

    În sensul de ”oameni”,

    Nu de lume-orbită!

    Ia-mi amărăciunea

    Ce, în suflet, zace,

    Și lasă-l în pace,

    S-atingă genunea!

    Însoțește-i zborul

    Spre caldele stele,

    Ca suplele iele,

    Să nu-i schimbe dorul!

    Oferă-i o șansă,

    Să nu le audă,

    În lumea zăludă,

    Ce dansează-n transă!

    Unde va ajunge,

    Va fi voia sorții,

    Și va da, și Vieții,

    Tributul de sânge.

    Azi, sau mâine, poate,

    Timpul nu contează,

    Căci cel ce visează,

    Singur e în moarte.

    Milă mi-e de Tine,

    Căci suferi prin noi,

    Cei cu ochii goi,

    Și trăirea-n pâine.

    Ne-ai făcut asemeni,

    Cu ceva în plus,

    De mâncare-ai pus

    Și-au ajuns doar oameni.

    În esența burții,

    Ne-ai închis pe veci,

    Și-n pământul-beci

    Ai dat liber sorții.

    În celula vie,

    Foamea ai înscris,

    Ce, ca un proscris,

    Totul vrea să fie.

    Nu îți cer acuma,

    Mai mult decât poți;

    În lumea de hoți,

    Însoțește turma.

    Las-o, bani să pască,

    Și plăceri ascunse,

    Iar în vise ”tunse”,

    Să aprindă iasca!

    De va fi Lumină,

    Nu vei regreta,

    Căci va arăta,

    Calea și prin tină...

  


  Cârtitorul

  
    Unii,”mari”, mi-au explicat,

    La ce-i bun un foc de tun,

    Dar nicicând n-am reușit,

    În ce-i rău, să văd, ce-i bun,

    Alții, n-au fost mai prejos,

    Să-mi prezinte fapte...

    Când văcuțele-au murit,

    Doar am spus: ”Și lapte”?...

    Cu răbdare-au încercat,

    Sistematic, îndelung,

    Să mă facă să pricep,

    Cum să râd, când alții plâng.

    Mai apoi, m-au ”lămurit”

    Că, Dreptatea, pe pământ,

    E un drept, ce toți îl au,

    Până, sau doar în, mormânt.

    Și, trăgând de ”dreptul” strâmb,

    Să-l îndrete-n sensul lor.

    Cum tot mârâiam, mi-au zis:

    ”Ești pierdut! Ești cârtitor!

  


  Ce-i societatea?

  
    Oamenii își scuipă

    Omenia-n vorbe.

    Sentimentul fierbe-n

    Goana după ”ciorbe”.

    Singur, omul poate

    Fii uman la față.

    Ca societate,

    Se-nfruptă din viață.

    Cască guri meschine

    Și-n blândul pământ,

    Ce-o suportă totuși,

    Până și-n mormânt.

    Oare ce-i mai bine?

    Cât mai mult în lanțuri,

    Sau pajiști în soare,

    Fără căi și șanțuri?

    Când Natura-nvinsă

    Plânge printre noi,

    Ce-i societatea?

    Pomi, de frunze, goi...

  


  Ceva moare

  
    Vântul s-a trezit și suflă

    Peste câmpul ars de soare.

    Liniștea e tulburată

    De un țipăt; ceva moare.

    Din ciulinise-aude-un vaiet;

    Vană rugă către cer.

    Sus, nu-și bate nimeni capul

    Cu ”cei mici”, sărmani ce pier.

    Arșița sufocă vântul,

    Ce se stinge înspre boare.

    Spinii fac coroană-n joacă;

    Nu le pasă, și nu-i doare.

    Ce-au văzut și ei, și cerul,

    E un simplu fapt banal.

    Viața, ca mâncare-i bună;

    Când nu-i luată de pumnal.

  


  Cinstea și Cuvântul

  
    Oamenii și-au dat Cuvântul

    Prea de multe ori

    Și, normal, ce să rămână

    Pentru sărbători.

    Azi, de mint, o fac desigur

    Din ”necesități”,

    Și ajung, pierduți în lume,

    Doar ca vietăți.

    În umani, moralitatea,

    Scade simțitor,

    Dar nu-i miră că-i pe ducă;

    Totu-i muritor.

    Până-atunci, care pe care,

    De orice se trag,

    Când, din groapă, vor să iasă,

    Sau să urce-un prag.

    Unii, cățărați la bine,

    Cam cu grijă stau,

    Și-n normală rea-credință,

    Cap, la cap, își dau.

    Alții, tropăind prin cinste,

    Căci nu e a lor,

    Se împleticesc în fapte,

    Jecmănind de zor.

    Cei mai mulți, gloata în sine,

    Se respectă-n chin;

    Dumnezeu le-a dat Cuvântul

    Și, de el, se țin.

  


  Clepsidre

  
    Merg clepsidrele, în rând,

    Pe-o potecă sumbră,

    Cu nisipul arzător

    Și fără de umbră.

    Calea-o ia în lateral

    Rău, și nu-ntr-o doară.

    Pierd clepsidrele nisip;

    Nu e prima oară.

    Goale, unele-și găsesc

    Locuri de odihnă,

    Și se scurg încet, încet,

    În eterna tină.

    Altele, din drum se-abat,

    Singure-ntr-o parte,

    Lăsând loc pentru ceva,

    Ce viață împarte.

    Rugile s-au stins de mult;

    Cerul e departe.

    Un hățiș de fapte-n timp,

    De el le desparte.

    Vin, din urmă, ceasuri noi;

    Râd de ele,-s sparte.

    Ignorând pământ și cer,

    Se grăbesc... spre moarte.

  


  Cu mințile la ”tuns”

  
    ”De la beat vin cârciumă,

    Merg pe gard, de drum mă țin,

    Nici nu mușcă-mă un câine,

    Nici nu-mpunge-mă un bou,

    Dau cu partea pe căciulă”...

    Și tot tac, ca omul nou...

    E-o ”poveste” scurtă,

    Din popor culeasă,

    Despre fericire,

    Când ai Moartea-n casă.

    Asta, și cu sexul,

    Adulat pe față,

    E ce vrea românul

    De la Viața hoață.

    Conștient că traiul

    Are prea mult gol,

    Bea, mănâncă, face

    Din Eva idol.

    Ea nu-i dă nimica

    Și îi ia ce are,

    Lăsându-l, cu ciorba

    Dulce, fără sare.

    Circ și pâine, spune

    Vorba din romani;

    Ajungeau, să pună

    Jugul pe sărmani.

    La noi, circ e-n toate,

    Cu pâine pe plâns,

    Căci ne iau, pe invers,

    Mințile la ”tuns”...

  


  Cu nuca-n cui

  
    Dintr-un nobil simț, chiar de

    Casta e pe ducă,

    Mi-am făcut, cu grijă-un loc

    Pe un cui, de-o nucă.

    Aveam multe pofte-n el,

    Puse la păstrare,

    Stafidite într-un fel,

    De prea multă ”stare”.

  

  
    L-am frecat, să-l fac lucios,

    Să nu-mi iasă, tot, pe dos.

    Și să fie mai frumos,

    Cum e carnea de pe os,

    Ce o vezi prin magazine,

    Dar știi, clar, că nu-i de tine,

    Și-o admiri, ca bibelou,

    Admițând că ești cam... bou.

    Deci, cu mulțumirea-n două,

    Iar făcându-mă că plouă,

    Când alții râdeau de mine,

    Că semăn, prea mult, cu tine,

    Am pornit, în căutare,

    Dup-o nucă, mai cu ”stare”.

    Nu în sens de avuție,

    Ci de stat cuminte-n cuie,

    Căci, dacă mă ”ajungeam”,

    Nu știu mamă ce făceam,

    Căci îmi trebuiau desagi,

    Ca să car și la cei dragi,

    Și-ocupam locul în cui...

    Și-apoi, cinstea,

    Und-s-o pui?...

  


  Cu Rex, despre iubire

  
    Mi-am pierdut timpul cu el,

    Să-i explic ”simțirea”,

    Bunul simț și, mai ales,

    Ce-nseamnă iubirea.

    I-am vorbit de cea de mamă,

    Și de soți, și de amanți,

    I-am mai pomenit de țară,

    De eroi și sfinți damnați.

    Pricepea cam ce vroia,

    Dând, docil, din coadă,

    Și, candid, mi-a spus, hain,

    C-ar vrea să o vadă.

    -Ea e mai presus de tot,

    Chiar luat laolaltă.

    -Ca atunci când, asudați,

    Intrăm într-o baltă?

    -E ceva necontrolat;

    Nici nu știi când vine.

    -Trece iute pe la noi?

    Și cât poate ține?

    -E neprevăzută rău,

    Și capricioasă.

    -Ce să fac cu ea, atunci?

    N-am nici bani, nici casă.

    -Ea nu caută avut;

    Patimă-i reală.

    -Da, și cei căsătoriți,

    Crezi c-au dat în boală?

    -E un diamant, ca simț,

    Ilogic de tare.

    -Ca și foamea mea acum,

    Sau puțin mai mare?

    -E un tainic simțământ,

    O poftă nebună.

    -E haleală, am înțeles;

    Caldă, multă, bunăăă...

  


  Culmea

  
    Caut urmele pe jos;

    Doar genunchi și palme.

    Viața urc-un deal, pieptiș;

    Unii zic că-i Culme.

    Calea trece peste ea;

    Plină-i de păcate.

    Pe cărări, colțuri tresar;

    Stânci însângerate.

    Orizontu-i limitat;

    Are bare,-i culmea.

    Sus, ar fi mai Luminat;

    Așa zice lumea.

    Lângă mine, umbre lungi;

    Cară cât pot duce.

    Văd femei ce au și țânci;

    Unele au cruce.

    Nu au vini; sunt încă mici;

    Au dreptul să țipe.

    Uni cad; și se opresc;

    Trebuie să sape.

    Lacrimile-s de prisos;

    Nu le vede nimeni.

    El nu poate, sau nu vrea;

    Rămân lângă semeni...

  


  Cuști

  
    Mare Ți-e grădina Doamne!

    Și ce cuști ai... uimitor!

    Și în ele, ce splendoare

    De uman replicator.

    Mii și milioane, fața

    Și-o preschimbă-n chip și fel.

    Cum arată? Cum se poartă,

    Când ca mumă, când flagel.

    Cușcă și-a făcut din casă

    Și, din muncă, tot la fel.

    S-a-ngrădit singur, cu gratii

    De țeluri cu scop mișel.

    S-a-nrobit, avid, puterii,

    Lacom de ce e mai rău.

    A uitat ce-i libertatea

    De-a zbura, și zburdă-n hău.

    Într-un cult al răutății,

    Din păcate nu și-al Tău,

    A-nvățat, febril să facă,

    Alte cuști, din sârmă, zău.

    La-nceput, în ele, cântul

    L-a închis... canar, scatiu...

    Mai apoi, el, bare groase

    A croit, pentru alt viu.

    Animale, păcătoase,

    În concepția-i de zeu,

    S-au trezit după zăbrele,

    Sau vânate... pentru seu?

    Nu se știe, lumânarea

    A făcut-o pentru mort,

    Sau a vrut ceva lumină,

    Când trăia, stăpân pe cort?

    Cert e că apoi, cătușe

    Și lungi gratii-a inventat;

    I-a ”tratat” pe toți cu ele,

    Și femeie și bărbat.

    Cuști cu cuști, ca închisoare,

    A scornit în mila lui,

    Ca să-i apere, se pare,

    Pe cei răi, de cei sătui.

    Nu-i corect? Dar ghilimele

    Nu merg bine la sătui?

    Răul e păzit afară,

    Și-năuntru... mulți... destui...

  


  Dacă Ei

  
    Din dureri se nasc credințe,

    Ca refugiu-n Timp ”bătut”,

    De o hoardă-”nsângerată”,

    Și la minte și la trup.

    Când nu ai o ”vorbă”-a spune,

    Să te plângi, să ceri, să vrei,

    Îți rămâne, vag, speranța

    În iubirea Celor Trei.

    Poate sunt pe-aici, să vadă

    Omul, ce-a ajuns ”de plâns”,

    Dar și ”plângătorii” care,

    Lacrimi pentru-o mare-au strâns.

    Mai rămâne, Ei să creadă,

    C-au greșit ceva, ”Atunci”,

    Când i-au dat puterea-n mână

    Să facă și mâl, din stânci.

    Dacă fac un pas spre ”Vină”,

    Greu pentru-orice Creator,

    Pot gândi, sec: ”Șters și altul!”

    Și scot omul din decor.

    Dar mizez pe ”Suferința”

    Ce, prin rugi, Li s-a ”transmis”,

    Totodată cu ”Speranța”,

    Că, va fi, ce-au tot promis...

  


  Dacă... orice

  
    Dacă roata nu s-ar fi inventat,

    Oare am fi dus-o mai bine,

    Întrucât, Oamenii, nu și-ar mai fi putut

    Pune bețe-n ea?

    Dacă și cazmalele ar fi fost

    Tot un fel de greble,

    Am fi mers mai liniștiți,

    Fără grija de-a cădea în gropile

    Săpate altora?

    Dacă gardurile ar fi fost transparente,

    Sau deloc, ca o urmă zgâriată pe pământ,

    Cinstea ar fi fost în ”floare”,

    Fără ca oamenii să-și arunce găinile moarte,

    În curtea vecinului?

    Dacă n-ar fi existat capre,

    Și, desigur, nici ”consorții” lor,

    Dreptatea ar fi ”trâmbițat”,

    Fără să mai fie găsiți și acuzați

    Țapii ispășitori?

    Dacă pumnul ar fi fost comestibil

    Și dulce ca acadeaua, ar fi zburdat,

    În libertate, fără ca unui ”orișicine”

    Să-i vină cheful, când vrea, să ți-l bage

    În gură?

    Dacă ochii ar fi avut genele și sprâncenele țepoase,

    Ca și coroana lui Isus, când ți-ai fi cerut un drept,

    Nu ți-ar mai fi fost teamă

    Că cei mari și tari îți dă

    Peste ei?

    Dacă multe altele

    Ar fi fost cum trebuie,

    Sau altfel, sau deloc,

    Oare am duce-o mai bine,

    Ca oameni, sau animale,

    Sau pomi, sau flori,

    Sau orice?...

  


  De-ar ”bate” vântul

  
    Vântu și-a ieșit din pepeni,

    Mai nervos ca orișicând.

    Cred c-o face din prostie,

    Nu că ar avea vre-un gând.

    Dac-ar vrea să șteargă lumea

    De prin zonă, sau din sat,

    Nu i-ar trebui prea multe:

    Doar o raită, pe la mat.

    Cârciuma e de poveste,

    Doar în sens de vai de ea.

    Când o vezi te-apucă mila

    Și nevoia, iar, de-a bea.

    E-o găselniță cu schepsis.

    M-am crezut deștept; renunț.

    ”Pierdut sorcovă, cu minte”,

    Asta scriu mâine-n anunț.

    Cu impresia-ndoită,

    Revăd traiul răvășit.

    Că și-l duc, la birt, cu veacul,

    E-o minciună, ne greșit.

    De decenii? Da, mai merge.

    Nu chiar toți, că-s tineri mulți.

    Când îți pomenesc strămoșii,

    Te uimesc, cât sunt de culți.

    Revenind la vânt, el bate,

    Sincer, fără socoteală.

    De-ar avea și-o bâtă-două,

    Am cădea la învoială...

  


  De ce visul

  
    Din păcate, visul,

    În culori nu e.

    Cu privirea dusă,

    Te întrebi de ce.

    ”Răcorit” de viață,

    Sub un duș de legi,

    Semeni doar plăcere;

    Tot necaz culegi.

    ”De ce...” geme mama,

    Fiul când jelește,

    ...nu m-ai luat pe mine”?

    Plânge că trăiește.

    De ce oare Mieii”

    Și din om se nasc,

    Și-n poiana vieții,

    Suferință ”pasc”?

    De ce rupe vântul

    Florile de Mai,

    Și-n covor de stele,

    Plânge-apoi: ”O, vai!”?...

    De ce frumusețea

    A ieșit din noi,

    Și rămân doar lacrimi,

    Triste-n ochii goi?

    De ce mila sfântă

    Cu-n cuțit o tai

    Și-o arunci ân spate,

    În loc ca s-o dai?

    De ce, în iubire,

    Chinul nu-i absent,

    Și, adesea, strigă,

    Peste rând: ”Prezent!”

    De ce rugăciunea

    E un murmur doar,

    Iar obrăznicia,

    Se suie în par?

    De ce-nfiorate,

    Umbrele tresar?

    Le doare Lumina?

    Simt ceva măcar?

    De ce, rar, tăcerea

    La răi se răstește,

    Și, înnebunită,

    Lung, la noi, privește?

    De ce, bunătatea

    Dă din coate-n van

    Și, pe piața sorții,

    Nu face un ban?

    De ce ceri într-una?

    Ca să ai să dai?

    A! Nu pentru asta?

    Doar bine să stai?

    De ce Infinitul

    Într-un cerc îl pui,

    Și spirala vieții,

    O agăți în cui?

    De ce, Libertatea

    De-a zburda vioi,

    O arunci în groapa

    ”Burții” de nevoi?

    De ce așteptarea

    Unui altceva,

    E ascunsă-n pofta,

    De a fi ”ceva”?

    De ce resemnare

    Și-amăgiri? De ce?

    De ce nu-s răspunsuri,

    La prea mulți ”De ce?”...

  


  De pe-aici

  
    Ziua s-a cam subțiat,

    Clar, în importanță.

    Timpu-aiurea a plecat…

    Cred că în vacanță.

    Fără el, cam fără rost,

    Oare trec grămadă.

    Munca e o ”doamnă” azi,

    Dată cu pomadă.

    Florile își fac de cap,

    ”Fâțâite”-n toate.

    Doi căței, bârfind de zor,

    Parcă-și dau și coate.

    Trist, pe drum, se-aude-un glas;

    Cere de pomană.

    Lumea, rea, nu-I dă nimic;

    Nici nu-l bagă-n seamă.

    Soarele, cam zâmbăreț,

    Vede-o ceată beată.

    Ziua, bâțâită-n zori,

    Cade-n noapte, lată.

  


  Despre ea

  
    De Iubire, ce să spun...

    E, și nu e, bună;

    Te-ncălzește, dar pe jar,

    Poate să te pună.

    Într-un nobil simțământ,

    Zburdă fericirea;

    Cât o ține, căci, apoi,

    Îți blestemi menirea.

    Copleșit de ea, visezi,

    Veșnic că va ține,

    Fără ca să înțelegi,

    Măcar, ce-i cu tine.

    Ești o undă, ești un foc,

    În eterna clipă,

    Și nu-ți pasă că, în jur,

    Viața, crudă, țipă.

    Nimeni nu-ți ajunge-n gând,

    Cu idei decente,

    Și primești, orice reproș,

    Ca vorbe demente.

    Unii zic că-i pasiune...

    Ca și pescuitul?

    Patimă-i? Cam cum ar fi,

    Pentru-obezi, mâncatul?

    De glumesc, o fac rânjind,

    Cu gustul de miere,

    Ce se pierde-ncet, încet,

    În amar de fiere.

  


  Dreptatea

  
    Mi-a cerut, ieri, un sătean,

    Să îi dau ”dreptate”.

    Se certa cu vecin,

    Un ”ales de frunte”.

    Mă gândeam la sensul larg,

    De ”ea”, pentru toți.

    El o-nghesuia, îngust:

    ”Ea”, doar pentru ”hoți”.

    L-am privit cam încurcat:

    -O vrei pentru tine?

    -Da normal! s-a bucurat.

    -Doar să o poți ”ține”.

    Liniștit, i-am explicat

    Mult mai mult se pare...

    Azi, alesul și-a luat,

    ”Șaua” la spinare.

    Că vroia, lor să le-o dea,

    Pentru-o oră-două,

    Ca să intre, sub o șa,

    Demni în viața nouă.

    -Vezi? am spus într-un final,

    Dreptatea învinge

    Când nu ai nimic de-ascuns...

    -Da, dar viața-mi plânge.

    -Mi-ai cerut, și uite-acum,

    Chiar îți dau dreptate.

    -Preferam un alt răspuns...

    -Că îi doare-n ”coate”?

  


  Drepți! Trece Viața

  
    Viața-i ca Armata:

    ”Drepți!”, ”Târâș!” și ”Marș”!

    Când te lași la vatră,

    Timp nu ai, căci ”Harș”.

    Drepți în fața faptei,

    Nu-n sens de cinstiți,

    Ci de sluj pe ”cinste”,

    Cu minciuni prostiți.

    Șutu-n marș te-mpinge,

    În progres falit,

    Și-nalint, cu vorba,

    La cap ești pălit.

    Târâșul le place,

    Pe un imn bocit,

    Cu credința oarbă,

    Ca să fii smerit.

    Ordinele-s date

    Doar de sus în jos.

    Unele-s pe față,

    Altele prin dos.

    Litera e lege,

    Fără de ”cuvânt”,

    Căci e greu să-l țină

    Limba-n jurământ.

    Drepturi ai grămadă;

    Nu știi ce s-alegi.

    Te ajută bâta...

    Ce semeni, culegi...

  


  După

  
    Vaiete nocturne

    Scurmă depărtarea.

    Neguri se coboară,

    Astupând cărarea.

    E o dâră simplă,

    Ce-a rămas din Cale.

    Peste nici o oră,

    Gem puhoaie-n vale.

    Omul își ridică

    Ochii-n rugă scurtă:

    -Unde ești Tu, Doamne?...

    Veșnicia-i mută.

    Haosu-și întinde

    Brațele-n șuvoaie.

    Sărăcia lasă

    Urme după ploaie.

    S-a spălat pământul

    Doar de ce-i lumesc.

    Speranțele-nvinse,

    În sărmani, pălesc.

    Bogații exultă,

    Mulțumind la zei.

    Oropsiții soartei,

    Vor cerși la ei.

    Plumburiu-mbracă

    Zorii delicați,

    Agațați în zare,

    De pomii dezbrăcați.

    Cerul își arată

    Fața întristată.

    Vede-o lume crudă,

    Cu rău îmbibată.

    Fragedă, Lumina

    În sclipiri se frânge.

    Picături de apă,

    Picături de sânge...

  


  Ea, ploaia

  
    Stau singur ca un cuc,

    Ce zburdă ca năuc,

    Prin ploaia ca un cult,

    Ce-mi cere s-o ascult,

    Cu minte de incult,

    Să cred că ea e zeu,

    Un fel de Dumnezeu,

    Ce viață ia și dă,

    Dar fără-a zice: ”Fă!”,

    Și la taclale stă,

    Să simt ce spune-ncet,

    De viața de ascet,

    În ars pustiu cu flori,

    Udate uneori,

    De roua rară-n zori,

    Să o-nțeleg, ca fiu,

    Iubind încă ce-i viu,

    Cu ea ca sânge pur,

    Pierdut, ades, prin jur,

    Când focul arde dur,

    Răpind-o ca un fur.

  


  Ei șI ce-i?

  
    ”Țara mea e ca o floare!”

    Asta știu, cert, din ”văzute”.

    ”Dulce e ca și păcatul!”

    Asta știu din ”auzite”.

    Pusă-n ”crucea întâlnirii”,

    Dintre munții vechi și noi,

    A răbdat sărmana multe,

    ”Arată” de cai și ”boi”.

    Migratori cu casa-n spate

    Și cu viața ca avut,

    În copite au luat glia,

    Căci atât doar au putut.

    Mai apoi, barbari din fire,

    Din palate, ani și ani,

    Cu o grijă prefăcută,

    Au scurmat-o, pentru bani.

    Glia îngrășată-n trupuri,

    A rămas, mereu, pe loc,

    De-a ajuns sărmana-n timpuri,

    Crematoriu fără foc.

    Jefuită și de straie,

    Ce păduri întruchipau,

    Sângele și-a dat, prin ape,

    Și prin cei ce-o mai iubeau.

    Țarina, cu haturi strâmbe,

    Și de legi, și de pământ,

    S-a retras, înfometată,

    De cei ce ”aveau cuvânt”

    Lanuri străvezii, bolnave,

    Se tratau cu buruieni,

    Cam băbește, cum vezi bine,

    Îndeajuns pentru pomeni.

    Răsfirate-n patru vânturi,

    Îngropate-n orișice,

    Urbanisme-nsărcinate,

    Avortau, cu-n : ”Ei, și ce-i?”

    Luați grămadă-n turme sterpe,

    De partide fel de fel,

    Pre-umani, ca la parade,

    Sfințeau ”Ura!”, plini de zel.

    Era oare simțământul

    Unui prea-sictir proces,

    Ce se prea-lungea în mintea

    Îndrumată spre deces?

    Sau mândria arogantă,

    Că sunt unii dintre-”aleși”,

    De prin gloata zbuciumată,

    Cu pomană, ieri, culeși?

    Ordonați în bulmăceală,

    Se-nghionteau, cereau, mai toți,

    Pentru ei, normal, o țară…

    Patrihoți, ce mai, nu hoți.

  


  Facere de bine

  
    Cu o grijă nefirească,

    Cum fac proștii, mai mereu,

    Am primit un om ”în casă”

    Și l-am ajutat ”din greu”.

    Cu vorbirea ”lunecoasă”,

    Îmi ”pupa ” și tălpile,

    Mulțumit că cere-ntr-una

    Și că-i umplu ”gropile”.

    Erau vechi, financiare,

    Și curente, de nevoi,

    Că-i plăcea și să trăiască

    Bine, nu ca alții-voi.

    Vremea vine, vremea trece...

    El, ca scaiul, sta pe loc

    Și, cu timpul,vrea mai multe,

    Că-l ”ardeau” plăceri, cu foc.

    Daru-a devenit cutumă,

    Și-obligație apoi.

    Am crezut c-a zis în glumă,

    La prieteni: ”Îl jupoi!”

  


  Final... de pagină

  
    Lasă-mă să stau, lângă lac, pe seară.

    Dorurile vieții, în apus să moară.

    Liniștea eternă, să-mi fie alin.

    Cerul să se piardă, în azurul fin.

    Cântecul de viață, unda să-l șoptească.

    Cel ce moare-n geamăt, în Rai să trăiască.

    Dă-mi doar nemurirea clipelor ce trec.

    E de-ajuns vecia orei ce-o petrec.

    Noaptea mai amân-o! Nu prea mult. Puțin.

    Că mai am, în cupă, lapte cu venin.

    Nu o beau pe toată. Le mai las din ea.

    Viața e ca Moartea: bună, sau mai rea.

    Să nu-și piardă vremea, să mai stea cu mine!

    Undeva, aiurea, sunt pahare pline.

    Eu îi las acuma... Pagina... s-a ”stins”.

    Mai am loc de-o șoaptă... Fulg de nea... prelins.

  


  ”Flăcări”

  
    Lungi tăceri, înfiorate

    Rar de dangătul de fier,

    Amintesc de-o lume ”scurtă”,

    Cu ”flăcări” ce-apar și pier.

    Meteori de viață rece,

    Încălziți de ”atmosferă”,

    Ard ca suflete anoste...

    Numai ”flacăra” diferă.

    Albă, roșie, albastră,

    Galbenă, maro, sau mov,

    E a pasiunii urmă,

    Pe pământul ca alcov.

    Focuri mici, aprinse-n pripă,

    Prinse în vâltori de vin,

    Păasiuni ucigătoare,

    Deseori scăldate-n chin.

    Jalea-n lacrimi se revarsă,

    Dorul crește-n sărutări,

    Dragostea se ofilește,

    Umblă-n lume ”arătări”.

    Unii spun: ”Omu-i de vină!”

    Alții-acuză Timpul crud,

    Ce, cu ore, bate-aiurea

    Cugetul, la suflet surd...

  


  Foame goală

  
    Ironiile se ”gustă”

    Doar de cei ce le-au trăit,

    Sau de cei ce, de pe ”lături”,

    ”Săturați”, nu au crâcnit?

    Căci o anecdotă spune,

    Că Volodea-a fost închis,

    C-a strigat, în gura mare,

    Doar ”Mi-e foame!!”-n ”Paradis”.

    Locul sfânt era Kremlinul,

    Ca, la noi, drac Parlament,

    Pline, ambele, cu ”trufe”

    Demne... de-un ”stabiliment”.

    Dar, ciudat, și Alioșa,

    Sau Ion, un alt ”surat”,

    S-a trzit, închis, la rându-i,

    C-a țipat: ”M-am săturat!!”

    Ironia vieții frate,

    E, că ei, s-au întâlnit,

    După ce, de ”flămânzeală”,

    Ca și noi, au ”mârâit”.

    Ce-au primit? Răbdări zdrelite,

    Și cu sare din prisos,

    Căci aveau saline faine,

    Ce scot carnea de pe os,

    Dar la noi, viața-i mai ”dulce”,

    Felu-doi fiind sărit,

    Cu desertul minciunele,

    Sufli-n ”ciorbe”,” aiurit”.

    Căci ele-s de multe feluri,

    Cu culori de drac partid,

    Sau pestrițe-n ”grupulețe”,

    Ce hrănesc alesu-avid.

    De mâncare era vorba?

    Aauu! Scuzați! Iar m-am pripit;

    Mă gândeam la ”tochitură”,

    Ca amestec, ”aurit”.

    Pofte am ca orișicare,

    Ce, cam gol, cu gol trăiește,

    Și, cu burta-n gât, de-sigur,

    Înghite, în gol, firește.

    Deci, vorbind de Foamea goală,

    Și de săturat de ea,

    Ne cârpim viața cu vorbe,

    Așteptând pomeni sa/ă/dea...

  


  Hei, tu, cel de colo!

  
    -Hei, tu, cel de colo,

    Dă-te mai ”dincolo”,

    Că-mi ocupi privirea

    Și nu-mi văd menirea,

    Căci mi-a spus, un ”frate”,

    Că am multă ”carte”,

    Că am viitor,

    Și că n-am să mor,

    Sau ceva pe-acolo,

    Căci îmi place solo,

    Să mă ghiftuiesc,

    Să simt că trăiesc!

    -Deci, fă pași oleacă,

    Domnia-mi să treacă,

    Căci am mulți supuși,

    Spre Vecie duși,

    Mai la noi s-o tragă,

    Căci mi-e tare dragă!

    -Cum? Mă amăgesc

    Și-n zadar trăiesc?

    Hai nu zău, străine,

    Tu te pui cu mine?

    Eu îmi pot permite,

    Tot din cele sfinte,

    Și cumpăr ”peșin”,

    Fără prea mult chin,

    Tot ce are prostul

    Și nu-i vede rostul,

    Căci sunt mulți ca mine,

    Cu palate pline,

    Ce tot vor să sară

    Rândul, când să moară,

    Căci sunt ”mici” destui,

    În groapă să-i pui,

    Fără de coșciug,

    În brazdă de plug,

    Căci o groapă costă,

    Și-afacerea-i proastă.

    -Ceee? Prostii vorbesc?

    Cum de te privesc;

    Ești o arătare

    Fără pic de sare,

    Și te rogi în van,

    Fără nici un ban,

    Ca să-l dai, când vine,

    ”Coasa” pe la tine,

    Să stai mai în față,

    Chiar de-i preț de piață,

    Sau pe lângă foc,

    Când îngheți pe loc,

    Pe când eu, cu fală,

    Stau și la tocmeală,

    Mândru în păcat,

    Nu ca un ratat.

    -Hei, tu, cel de colo,

    Dă-te mai ”dincolo”!

    Nu-mi pasă că ești

    ”Fiul” din povești,

    Cu un Tată ”sus”,

    Și cu-n Duh cam dus!...

  

  
    Ăsta-i el, un om,

    Sprijinit de-un dom,

    Pus de noi, ”acolo”,

    În loc de ”dincolo”...

  


  Ieșit din ”trezit”

  
    -nu bea toată viața-

    Presimțind că viața

    Și-a pierdut din scop,

    Își face de lucru,

    Chinuind un dop.

    Intuind trăirea

    Ca pe-un ciudat har,

    Îi lasă frâu liber,

    Până la pahar.

    Nu se chinuiește

    Cu idei de soi.

    Buruiana crește

    Și în stupii goi.

    Privirea ”înceată”

    Caută alt ”rând”,

    Servit cu iuțeala

    Unui tainic gând:

    -Viața-i o pomană;

    Așa mi sa dat.

    Jumătate-i trează;

    Jumătate-n pat.

    Deci e-o ”abureală”,

    Ce m-acuză mulți.

    N-o pot bea pe toată;

    Proștii-s și inculți.

    Unu și cu una,

    Cum să facă doi?

    Birtașul, pesemne,

    E cinstit cu noi.

    Ce contează-i munca?

    Am mai auzit.

    Chiar mai crede, toanta,

    Că ies din ”trezit”?...

  


  În Clepsidra Timpului

  
    -și ideile mor, nu-i așa?-

  

  
    Într-un glob de neputință,

    Universul l-am închis;

    A rămas în noi ideea,

    Unui necuprins extins.

    Limitați până și-n gânduri

    De negația în El,

    Ne-nvârtim în jurul cozii,

    Împroșcând, ce-i viu, cu zel.

    Nu-nțelegem începutul

    Și luăm viața ca ”dat”,

    Concepând și infinitul

    Doar în lung, și nu și-n lat.

    Sensu-i clar, în pălatitudini,

    Și ideile mai mor.

    Visele mai dau o șansă,

    Dar, ochii închiși, îi vor.

    Am putea vedea abisul

    Ca pe un părinte drag,

    Și-a iubi nemărginitul,

    Ce ne ține doar în prag.

    Dar iluzia-i stăpână,

    Prin materie, pe noi,

    Și-am rămas legați de tină,

    Prunci flămânzi, în multe goi.

    ”Ura!” strigă câte unul,

    Când se saltă în șezut.

    Îl asfixiază gloata,

    Ca pe-un geniu nevăzut.

    În târâșuri programate,

    Aranjate, respectate,

    Miliarde de mici puncte,

    Sar ca licuricii-n noapte.

    Rar sclipește-o conștiință,

    Atacată de cei mulți,

    Ce-n ”aprecieri” oculte,

    Se declară umani culți.

    În final, în vraiștea-nchisă

    În Clepsidra Omului,

    Pentru viața-n haos strânsă,

    Bate Clipa Timpului.

  


  În direct

  
    Oamenii mi-au oferit

    Mila lor, în silă.

    Silă mi-e acum să cred,

    Că a fost din milă.

    Ce contează-i pur nimic

    De păstrat pe rană.

    ”Pixul” a ajuns banal;

    Nu mai este ”pană”.

    Vorbele-s la locul lor,

    În minciuni gândite.

    Doar ideile se plâng,

    Fade, pricăjite.

    Mințile își fac de cap,

    Cu voie tacită.

    Viața, ca-n oglind-o văd,

    Strâmbă și pocită.

    Ce-a rămas di suflet, poate,

    Umple un pahar.

    Un cobzar își plânge soarta,

    Sincer, cu mult har.

    Peste umbre deșuchiate,

    Trece-un nor cam prăpădit.

    Lumea se distrează-n parte;

    Plânge-un sfânt, iar osândit.

    Totul vine, totul trece;

    Umbră, vânt, nimic concret.

    Viitorul slut își vede

    Astăzi, moartea, în direct.

  


  În ”Olimp”

  
    M-am decis, și nu o dată,

    Să o duc mai bine.

    Mă îngrijora doar modul,

    Când priveam la tine...

    Mită să primesc? De unde?

    N-aveam postul în guvern.

    Ca să fur, n-aveam morala

    Educată din ”patern”.

    Să înșel? E-o socoteală.

    Alții, cum, de-așa trăiesc?

    Ei au ”stofă” de pisică?

    Eu nu pot să ”smântânesc”?

    Dar afaceri? Sună bine.

    Cu privați? E timp pierdut.

    Statul, bun ar fi probabil,

    Dar e drumul prea bătut.

    Iar la coadă, nu-mi prea place,

    Ca să zac și să aștept.

    E-mbulzeală mare-acolo,

    Plină de ”băiet-deștept”.

    Câte unul, sau grămadă,

    Sug la țâțele de ”vaci”,

    Că-s atâtea mini-sterpe,

    Progresând în pas de raci.

    Se iau fonduri ”eur-oase”

    Și ciolane mari, de soi,

    Căci prostimea-i săturată

    Să umple atâtea foi.

    Aprobările, vezi bine,

    Sunt tocmite, ”de cu timp”,

    Căci nu vine-un orișicare,

    Să câștige în ”Olimp”...

    Mai rămân diverse forme

    De a ”tâlhării” puțin,

    Dar, cu violența brută,

    Nu votez, deci, mă abțin.

    Cam pe astea le văd, sincer,

    Să ajung avut, rapid.

    Cum? Cu munca-ajungi departe?

    Nu fii și tu chiar stupid!...

  


  În vis

  
    Peste vis, tot curge noaptea

    Îmbâcsitei conștiințe.

    Haosul îi ține partea

    Prăbușit peste ființe.

    Logica e regândită

    După legi contradictorii.

    Rațiunea, osândită,

    Merge-n pași aleatorii.

    Temerile ies în față,

    În perpetuum scandal;

    Una-nveșmântată-n viață,

    Alta-n zale de vandal.

    Drumurile-apar întruna,

    Și se pierd, încep, sau cad.

    Vremea-o face pe nebuna,

    Aruncând șuvoaie-n vad.

    Puntea e doar într-o doară

    Agățată de un nor.

    Râul urcă și coboară,

    Iară pașii lungi mă dor.

    Timpu-și schimbă-nfățișarea,

    Din nicicând în altădat.

    Crește-n fine îndoiala,

    Că-i fudul și încordat.

    Fuga-i o părere-nvinsă,

    Adâncită în noroi.

    Urmăresc urma de turmă,

    Răscolită de-un cioroi.

    Mă întorc, când nu mi-e bine

    Și revin tot în alt loc.

    Umbra-o simt c-abia se ține,

    Ca și candela de foc.

    Ce-ntâlnesc, e-ades aiurea,

    Și cu greu îl întregesc.

    În copaci plânge pădurea

    Când, cu ea, mă amăgesc.

    Caut oameni, să m-ajute,

    Dar, prin ei, pășesc uimit.

    Șoaptele sunt pe tăcute,

    Căci atâta își permit.

    Clar. Renunț. Îmi fac de lucru,

    Să ridic un pom de jos.

    Chiar îl simt; a rămas sacru,

    Într-un vis, de temeri ros...

  


  Incorecta

  
    Dă-mi puterea Doamne,

    Să mai rabd puțin,

    Cât mai am din viață,

    Dar mai ia-i din chin.

    Știu că vremea vine,

    Să plătim mereu,

    La multe scadențe,

    Chiar de ne e greu.

    Una câte una,

    Rude dragi se duc.

    În copacul vieții,

    Singur, cânt-un cuc.

    Ne e scris, de soartă,

    Să plecăm plângând,

    Dar de ce, copiii,

    Nu respect-un rând?

    De ce, Incorecta,

    Ca o rea paiață,

    Îi ia la-ntâmplare,

    Și îi bagă-n față?

    N-avem și noi dreptul

    Să murim decent,

    Cu cei dragi alături,

    Ne-născuți recent?...

  


  Într-o lume

  
    Într-o lume-n care, totul,

    Ori se vinde, ori se ”ia”,

    Am țipat, eu, ca netotul,

    Că-i o cinste și de-a ”da”.

    -Ia te uită!... strigă orbul,

    Lacrimând, sincer, de râs.

    Să o văd și p-asta, frate:

    O ciuta linsă de râs.

    În tăcere, mutul, sobru,

    Mă acuză, și nu mint.

    ”Ești pierdut”, ar vrea să spună

    Și, chiar asta, parcă simt.

    Săturat să tot asculte,

    Surdul fierbe-n propriul suc:

    Ce îmi zice nu se spune,

    Că-i cu sfârc, și chiar cu muc.

    Orbului îi cer iertare

    Și-i arăt atât cât pot,

    Din ce văd în viața dură,

    Unde gura-ades e bot.

    Mut, eu le-am simțit pe piele,

    Surd, m-am plâns că le-am văzut.

    Dam din mâini, toți, ca sărmanii;

    De, nebun, mulți m-au crezut.

    Totuși, orbul, parcă-parcă,

    E atent și la cuvânt.

    Cât aș da, ca omenirea,

    Ochii să-i descidă-n cânt.

    Nu de imn, sau odă-aleasă,

    Nici de bocet prelungit,

    Ci de doină dulce, dragă,

    Sau de lied, leagăn smerit.

    Mutul tace... și gândește...

    Orbu-aude... povestește...

    Surdul vede... și cobește...

    Nu se plâng; noi, da, firește....

  


  Iubire

  
    Cât aș vrea, să-ți spun, Iubire

    -Iartă-mă, nu mă uita!

    Să te știu că ești în mine,

    Chiar când mulți mă vor trăda.

    Nu contează ce fac alții.

    Sincer, eu vreau să-i iubesc,

    Pe cei dragi, sau și pe restul,

    Ce, în umbra Lui, trăiesc.

    Ca și El, cu îndurare,

    Vreau doar bine să ofer

    Și, cu milă și durere,

    Să le-arăt drumul spre Cer.

    Dragostea neântinată,

    Dacă tu mi-o lași acum,

    Voi găsi jaloane-n oameni,

    Să separ, Calea, de drum.

    Împreună, ca și frații,

    Să-mpărțim pâinea la toți,

    Și să nu bocim averea,

    Rătăcită pe la hoți.

    Să primim, ca dar, Cuvântul,

    Și în suflet și în gând,

    Iar în inima aprinsă,

    Duhul Sfânt să sufle bland.

    -Cer prea mult? Mă iartă Tată!

    Le-am avut? Noi le-am uitat?

    Sunt în noi? În orișicine?

    Omului, Tu, tot Te-ai ”dat”?

  


  Jalea iubită

  
    Pe Pământ Jalea suspină...

    Nu mă credeți? Nu-i nimic.

    Suferea și ea, sărmana,

    Chiar iubită doar un pic.

    ”Cine să iubească Jalea?”

    Vă-ntrebați, pe drept, isteți.

    Eu plângeam la melodia

    Ce-o ”jeleau” doi oameni beți.

    ”A venit la mine mama...”

    Lacrimi tremurau în glas.

    ”Din sătucul de departe...”

    Se vărsa paharul ras.

    Gurile șopteau cuvinte,

    Chiar uitând că au ce bea.

    Jalea-și revenise bine;

    Se lipea de soarta mea.

    Din păcate, n-am respins-o;

    Ea, la piept s-a cuibărit.

    Mi-a pătruns în suflet cântul;

    Ea, tiptil, l-a urmărit.

    Stau acum cu ea în mine,

    Și-o iubesc... Mi-a arătat

    Câte sentimente ”calde”,

    Neglijate, le-am uitat...

  


  Jocul ”De-a cuvintele”

  
    Distractiv e jocul

    ”De-a cuvintele”.

    Dintr-un strop de stâncă,

    Crește muntele.

    Vorbele-s sămânță

    De flori, sau ciulini.

    Cu ele-aduci moartea,

    Sau poți să alini.

    Râzi, printre cuvinte,

    Doar de-un sens al lor,

    Căci provoacă-n suflet,

    Vijelii, sau dor.

    Le arunci pe stradă,

    Fără să le-alegi.

    Din mocirla vorbei,

    Ghici ce-o să culegi?

    Împletești ideea,

    Ce nu vrea să stea.

    O îmbuibi cu lauri,

    Sau faci bici din ea.

    Jocul e, la ”fală”,

    ”Ridicat” de om,

    Păcat că-n trăire,

    E mai jos de-un pom.

  


  Jocul de-a Viața

  
    Viața nu-și permite

    Jocul măsluit.

    Îl dansează singur

    Omul ”istovit”.

    Unii cred că-i poker;

    Riscă, la noroc.

    Ea-i pasează-ndată,

    Cu al ei soroc.

    Înțelepții-nvață

    Și află, ce știu.

    Nimeni nu crează

    Un ”Nimica” viu.

    Cei normali acceptă

    Că sunt doar așa.

    Simt, dar nu se-ntreabă,

    De mai e ”Ceva”.

    Credincioși-nalță

    Speranța la Cer.

    Nu s-a-ntors niciunul;

    Știm că numai pier.

    Pe Pământ, tot joacă,

    Alți și alți umani.

    Miza e aceeași:

    ”Totul”, pentru bani.

    Viața își permite

    Jocul doar ca Trai,

    Până-ți bate-n ușă,

    Cu un negru strai.

    Omu-i zice altfel,

    Obsedat de vii,

    Dar ea-i tot aceeași:

    Viață, fără-a fi...

  


  La Crucea Pământului

  
    În bătaia Vântului,

    Și în goana Timpului,

    Cade cântul Cucului,

    La Crucea Pământului.

    În penumbra Zborului,

    Pe sub raza Soarelui,

    Și-n plânsetul Norului,

    Piere șoapta Dorului.

    În răceala Visului,

    Și povara Cuiului,

    Geme glasul Mielului,

    Fiul Lui, al Totului.

    Drept, în dreapta Tatălui,

    Păstrător al Binelui,

    Vede plaga Răului,

    Pe fața Umanului.

    Rob umil al Banului,

    Și fidel Păcatului,

    Sapă groapa Pruncului,

    Cu veninul Laptelui.

    Rădăcina Pomului,

    Ca și cea a Grâului,

    Suge seva Mortului,

    Oferind-o Viului.

    În finalul ”Eu”-lui,

    Fără voia Cerului,

    Bate ceasul Timpului,

    La Crucea Pământului.

  


  Lacrimi diurne

  
    Obosiți, ochii

    ascund, cu greu,

    lacrima diurnă.

    Înfrânți, oamenii,

    nu-și ascund

    suferința cotidiană.

    Oglinzi reci, nemiloase,

    le aruncă-n față,

    adevărul.

    Chipuri plânse,

    se recunosc cu greu,

    deformate,

    de lacriuma diurnă.

    Tinerețea, îmbătrânită,

    nu-și vede

    și nu-și găsește

    rostul.

    Lumea largă

    o atrage,

    ca lumina

    fluturii de noapte.

    Golurile rămase

    se umplu

    de prunci

    muritori.

    Doar părinții

    îi plâng

    în succesiunea răsucită

    a timpului.

    Viața lacrimilor diurne

    își urmează cursul,

    iar uneori, generații

    întregi,

    nu se mai întâlnesc,

    bunicii

    nevăzâdu-și

    nepoții....

  


  Lătrături

  
    ”Dus cu pluta”, ca tot prostul

    Ce mai crede-n viitor,

    Jimmy-mi propunea, aseară,

    Să deschidem abator.

    -Vei scăpa de grija noastră;

    Carne macră, berechet.

    Gata cu oase-nălbite;

    Zi de zi, tot în banchet.

    -Și, cu munca, cum rămâne?

    L-am ”taxat”, profund ”boțit”.

    -O veți face voi, firește;

    N-avem fețe de cuțit.

    -Voi adică cu ”păpeala”;

    Cu sudoarea, numai noi.

    -Ca la ”straturi sociale”:

    Unii tot, ceilalți, nevoi.

    -Și cu paza, cum rămâne?

    Îmbuibați, nu prea fugiți.

    -Facem ca parla-mentarii:

    Lătrăm tare și... ”porniți”...

  


  Lege lătrată

  
    Boby, iar m-a supărat;

    Tot lătra, ca prostul,

    La o lege ce s-a dat...

    Cică-i strică rostul.

    -Ce-ai cu ea? l-am întrebat.

    Nu se ia de tine.

    Ea vânează oameni răi,

    Îmbuibați cu bine.

    -Da, dar codicil avea;

    Și nu unul, multe.

    Și de Mița pomenea,

    Cățeaua din curte.

    -Mită măi ea înfiera,

    Nu ”doamnele” tale,

    Căci îi doare-n cot, de tot

    Ce latră pe vale.

    -Eu doar mârâi; ei urlau.

    Se certau pe vorbe

    Și, ca noi, își și băgau,

    Nasu-n alte ciorbe.

    Că i-am auzit, mă jur,

    Cum vorbeau de oase,

    Și ciolane mari de ros,

    De prin flote-vase.

    Ce înseamnă nu prea știu;

    Cert, pont-ul e tare,

    Că, prea mulți, trăgeau de el;

    Pomeneau că-i mare.

    -Prostănac naiv și tont.

    Câine de ogradă.

    Marea e un lac întins...

    -Lumea să nu-i vadă?

    -Marș de-aici! Ești tolomac!

    Nu pricepi nimica.

    Legea e făcută clar,

    S-apere ”păpica”.

    -Iar atunci, ce fură ei,

    E legală mită?

    Că și eu, dacă nu-mi dai,

    ”Fac” un colț de pită.

    Să-nțeleg că e legal

    S-o iau de la tine,

    Dacă tu, ca stăpân-stat,

    Ai cămări prea pline?

    -Iar o-ncurci, jăvreișen prost.

    Legea ocrotește

    Tot ce nu este al tău...

    Și-i al meu, firește.

    -A, e clar, am priceput:

    Legea-ți face treaba,

    Ca să ai cu ce să furi...

    O latru degeaba.

  


  Mâine pe pâine

  
    Doi copii se iau la ceartă

    Pentr-un colț de pâine.

    Burta strigă că e ”astăzi”...

    Oare-o fi și-un ”mâine”?

    Doi părinți trimit la școală

    Copii fără pâine.

    Argățesc apoi, că vor,

    Pentru ei un ”mâine”.

    Alții robotesc pe câmp;

    Sapă pentu pâine.

    Zilele trec doar ca ”azi”,

    Fără nici un ”mâine”.

    Doi bătrâni și-așteată fiul,

    Să le-aduc-o pâine.

    Vine cam la două zile.

    Astăzi nu, dar poate mâine.

    Astăzi m-am decis să scriu

    Numai despre pâine:

    Cât de bună-i ea, și cât

    Ne-o promit ei... ”mâine”.

  


  Mame

  
    Se nasc copii, din gândul pur

    Al mamei ”otrăvite”

    De traiul crud, șI stors de sens,

    Din timpuri ”îngrădite”.

    Fac totul pentr-un zâmbet cald

    Și-un gângurit vremelnic,

    Ce umple clipele de chin,

    Uitând de-un lung pomelnic.

    Nu se gândesc la ce nu au,

    Și nici la prețul pieții,

    Ci doar la dreptul de a da,

    O altă șansă vieții.

    Recunoștința mea, pe veci,

    N-o ”car”, ca ”datorie”,

    Ci ca onoare, simplă-n fapt,

    Simbol de omenie.

    Respect ar trebui, mereu,

    Să le-arătăm, la toate,

    Dar ce păcat, la mulți copii,

    Ea-i ”greutate”-n spate…

  


  Mârâieli

  
    Ca să-mi facă-n ciudă,

    Tolănit pe iarbă,

    Se-ntindea potaia,

    Fără nici o treabă.

    Eu pliveam grădina,

    El privea pe vale,

    Și-ntr-o mârâială,

    Fredona cu jale:

    -Vai, o vai stăpâne,

    Îmi faci viața dură!

    Cum să dau acuma,

    Eu, prin sat, o tură?

    Jerpelit, cu glodul

    Atârnând pe tine,

    Zău că mi-e rușine

    Să te iau cu mine.

    Tot mai crezi acuma

    Că munca-i onoare?

    Când te văd sărmane,

    Eu cred că-i oroare.

    La ce-ți folosește

    Fapta în zadar?

    Buruiana crește.

    Nici n-o rozi măcar.

    De ce oare mintea

    Nu te duce-un pic,

    Să ”crești” de mâncare,

    Că ești cam calic.

    Tu mănânci într-una,

    Când ai chef, dar noi

    Ronțăim rar oase;

    Și-alea... ce gunoi...

    Carne nu există,

    Parcă o găină

    Ar fi doar ciolane,

    Fără pulpa fină.

  

  
    Și așa, nebunul,

    M-a ”tocat” cu zel.

    Tot îi dau mâncare...

    Nu-i om, da-i fidel.

  


  Masochiști suntem

  
    Nu îmi cereți să vă mint!

    Nu știu adevărul.

    Orice-aș spune-ar fi incert.

    Eu nu sunt poporul.

    El a fost prea mult supus

    Probei de credință:

    ”Ori crezi tot ce spunem noi,

    Ori, să vezi căință!”

    Căci, în lumea ”buchisită”

    Tot cu legi ”ușoare”,

    Infestat cu minciunele,

    Adevărul moare.

    Și atunci, de ce, aiurea,

    Noi umblăm după ”corect”?

    Chiar ne place suferința?

    Masochiști suntem, pe drept.

    De-n minciună ne-am complace

    Conștiințele naive,

    Am fi răsplătiți cu lauri

    Și, de ce nu, și cu dive.

    Fără ele, cert, umanul,

    Ar fi candid animal,

    Cum, de fapt, și drept, el este,

    Doar că-i numit ”om”, formal.

    Deci, morala-ar fi cam asta:

    Tot ce-i bun e incorect.

    Și, de ea, îi doare-n cot uri,

    Ca să nu zic, chiar di rect.

  


  Minte de Șoim mic

  
    Fără groaza prăbușirii,

    Un Șoim mic, plutește sus.

    Vede omul, cam nevolnic,

    După minte, puțin ”dus~.

    Ce să caute atminteri?

    Hrană are, din belșug.

    Chiar își face și rezerve,

    Îngropând câte-un coșciug.

    Ca să nu mai zic de câmpuri

    De bătaie, între ei.

    Ce risipă de mâncare...

    Poți s-alegi, din plin, ce vrei.

    Ciocârlia, zbuciumata,

    I-a șoptit de-un obicei:

    Chiar de au de toate-acolo,

    Se mănâncă între ei.

    I-a mai spus că, din înaltul

    Cerului, ea vede tot;

    Pofticioși unii de alții,

    Se ciupesc, se ling pe bot.

    I-a mai zis multe surata,

    Dar nu-i vremea să v-o spun,

    Căci m-aude, știi tu cine

    Și, de mămălig-o pun...

    C-am făcut-o chiar de oaie,

    Brânza, în burduf de ”Ham”,

    Și-o să-nghit iar minciunele,

    Căci, prea multă minte, n-am...

  


  Moartea Curcubeului

  
    Undeva, în Cer deschis,

    Nu în sens de poartă,

    Geme Curcubeul, trist,

    În culoarea moartă.

    Ca și omul, un tot, e,

    Când, de toate, are,

    Dar acum, plânge stingher,

    Și, zău, că nu-mi pare.

    Pulberea de stele-n el,

    Lacrimi mici de soare,

    Încă-l ține-n viață azi,

    Cu-n picior în zare.

    ROGVAIV-ul și-a pierdut

    Litera de sânge.

    Roșul și-a ieșit din minți,

    Și, în oameni, curge.

    Cerul suferă-n culoare;

    N-are cum să i-o mai dea.

    Pe pământ, macul oftează;

    L-a lovit dur ploaia grea.

    Ignorant, omul, cu zborul,

    ”Sângerase” vii culori.

    Lacrimi n-are, din păcate,

    Curcubeul stins sub nori.

  


  N-ar fi rău

  
    N-ar fi rău, ca-n lumea noastră,

    Să crească un pom,

    Fără teamă de toporul

    Mânuit de om.

    Sau, mici flori, să își reflecte

    Culorile-n Cer,

    Fără grija că, la ploaie,

    Otrăvite, pier.

    Un izvor să-și poarte apa,

    Pură-n sânul lui,

    Fără ”săpături” umane

    După fier, de ”cui”.

    Munții să nu-și mai ”îngroape”

    Codrii verzi în foc,

    Iară stâncile semețe,

    Să rămână-n loc.

    Norii să se-nalțe-n voie

    În azurul pur,

    Îmbinați de apa vie,

    Nu de praful sur.

    N-ar fi rău, să văd Lumina,

    ”Crudă”-n asfințit,

    Și un Soare ce nu plânge-n

    Smogul ”nesimțit”.

    Omul, pacea s-o-ndrăgească,

    Nu războiul tâmp,

    Lăsând corbii, viu să-l vadă,

    Nu ca hrană-n câmp.

  


  Ne-înțelegeri

  
    Ieri m-am luat de Boby;

    Cam umbla hai-hui.

    Tot cerea mâncare.

    -Pune-ți pofta-n cui!

    Ai lipsit o noapte;

    Ceilalți au lătrat.

    M-am sculat ca prostul;

    Nimica stricat.

    -Am pierdu, zău, timpul,

    Încercând să-nvăț,

    Care-i diferența

    Dintre om și hoț.

    -Vezi tu, câine pricăjit,

    Voi lătrați aiurea.

    Unde ai văzut tu, bou

    Să fure tingirea?

    Crezi că vaca e în stare,

    Usturoi să scoată,

    Sau purcelu-n ziua mare,

    Să-mi ia varza toată?

    Crezi că gâsca guralivă,

    Ce bea numai apă,

    Se abate-n beci la mine,

    Ca să-mi dea o ”țeapă”?

    Crezi că umblă la ciordit,

    Puii mici, codași,

    Ce i-ai mozolit pe stradă,

    De-au rămas golași?...

  

  
    A rămas pe gânduri javra,

    Ca un prost sadea.

    I-am mai spus vre-o două ”acre”.

    Tot nu pricepea.

    -Pot atuncea, ca să latru,

    Noaptea, la vecină,

    Când deschide poarta,

    În fund, la grădină?

  


  Ne mințim

  
    Ne mințim că suntem, ce-am dorii să fim.

    Ne mințim că ajungem, când nici nu plecăm.

    Ne mințim că ținem la ei, deși i-am părăsit.

    Ne mințim că iubim, negând ce-i frumos.

    Ne mințim că vom fi, îngropând azi un mâine.

    Ne mințim când cântăm, ce nu credem în vorbe.

    Ne mințim că sperăm, și uităm să visăm.

  

  
    Ne mințim, chiar știind... că mințim... din păcate.

  


  Ne trezim?

  
    Tremurând pe treapta vieții,

    Un „Ceva” s-a-ncumetat

    Să ridice-n sus privirea...

    Și a luat ce i s-a dat.

    L-a-nceput, un suflet simplu,

    Cu iubire-mpodobit.,

    Mai apoi, o lume-ntreagă...

    De crescut și stăpânit.

    Tot mai mult în suflet ura

    Și disprețul de ce-i viu,

    Și-a înscăunat domnia...

    Ne trezim? Sau e târziu?

  


  Nori seci

  
    Printre norii fără șansă,

    Pe un Cer destrăbălat,

    Palidă, Lumina trece

    Spre Pământul bucălat.

    Soarele își ia adio,

    Pentru-o vreme, de la tot.

    O potaie ce-l gonește,

    Se linge, tacit, pe bot.

    Vine noaptea, se gândește,

    Cu un cuget șifonat,

    Ce, în furt, vede doar ”papa”

    La stomacul condamnat.

    Norii nu îi fac plăcerea,

    Prea-porniți a-l amăgi

    Și-aburiți, ca-ntotdeauna,

    Par, sau sunt, cam zurbagii.

    -Vine ploaia! Se zvonește

    Printr-un verde opărit.

    -Ne-a tot păcălit de-o vreme...

    -Pruncii nu ne-au răsărit.

    E-o tristețe deprimantă,

    Agățată-n pomi și flori.

    Și speranța-i resemnată,

    Căci, câinoși, sunt secii nori.

  


  O altă lume

  
    Azi, visez o lume-n care,

    prada e doar hrană,

    cu un om, ce poate știe,

    chiar „iubesc”, să spună.

  

  
    Mă-nfior, când văd, că-n mine,

    stilul ”papă-lapte”,

    mi-a ”permis” o viață goală

    în idei și fapte.

  

  
    Îmbâcsit, de cea lozincă:

    „și eu vreau să am”,

    m-am pierdut, fără cuvinte,

    printre „miau!” și „ham!”.

  

  
    Dar acum, sătul de ”iele”,

    Sincer, îmi doresc

    libertatea de a spune:

    „Zât!”, și ”Marș!”, firesc.

  


  Oare chiar, de ce?

  
    Mă-nhămasem la căruță,

    Ca un bou să trag,

    Pentru că vedeam în viață,

    Un ”principiu” drag.

    O credeam un ”dar” de soartă,

    Viu și-adevărat,

    Cu o șansă-n nemurire

    Și-un suflet curat.

    L-a-nceput, ca tineretul,

    Ce crede că zboară

    Cam prea multe dintr-o dată,

    Zmeu eram... pe sfoară.

    N-a durat prea mult și solul

    M-a primit cu șocuri;

    Diplomele, fără ”pile”,

    Erau ”slabe-n jocuri”.

    Astăzi tragem împreună

    La un car cu oale

    Pline de nădejdi și vise...

    Cum? Sunt toate goale?

    Ne-au rămas atunci toți sacii

    Plini cu ce-i mai bun.

    Ne vom răsfăța la noapte...

    Aaa...! E numai fân?

    Ce să-i faci? Asta e viața.

    Ce e scris și pentru ei,

    Cam scrâșnind i-om duce-n spate,

    Că-s smintiți și chiar mișei.

    Oare cât? Și până unde?

    Oare cum? Mă rog, cu ce?

    Oare nu suntem de vină,

    Că nu ne-ntrebăm: De ce?

  


  Oglinzi

  
    Oglinzile reflectă

    vacarmul, fără șoapte.

    Sunt vii-n lumina zilei,

    și moarte sunt în noapte.

    Suportă, cum reci umbre,

    se ”maimuțesc” în fapte,

    și-ar vrea, să nu reflecte,

    decât frumosul... poate.

    Atâtea văd la omul

    gonind înspre păcate,

    încât le duce gâdul,

    de-l au, la lumi stricate.

    Tristețea le străbate-n

    lucirile de fiare,

    dar nu pot s-o reflecte,

    decât în ciob ce moare.

    Și câte știu de viața

    urnită spre Vecie,

    și câte pot să spună...

    dar cine-ar vrea să știe?...

    Nu pot să-și schimbe soarta;

    sunt goale-n gol privind.

    Sunt ”rupte”, crezi, din Ceruri,

    doar în lumini trăind?...

  


  Oricum

  
    Când am vrut să-mi pun

    Opinci în picioare,

    M-a-ntrebat vecinul,

    La cap, ce mă doare.

    I-am răspuns, modest,

    C-am țărani în rude

    Și că-ncerc, prin asta,

    Să văd cin-m-aude.

    -Bați la ochi în van.

    Condamnat e satul.

    Când curentul duce,

    Nu te pui de-a latul.

    -Cu dreptate zici,

    Dar tăcerea-i boală

    Și ține, cu jale,

    Demnitari-n poală.

    -Asta cam așa-i,

    Căci aud doar vorba

    Celor ce le-”ngrașă”,

    Doar cu carne,ciorba.

    -Glăsuiești pe drept

    Și gândești ca mine.

    Să țipăm alături!

    -Crezi că mult ne ține?

    Întrebarea seacă,

    Grea e pentru toți.

    Oricum o vom face;

    Mama lor de hoți...

  


  Pași pe Scara vieții

  
    De întinzi, pe-orizontală,

    Trepte lungi, pe câmp arat,

    Va fi lumea rea, mai bună,

    Sau flămândul, săturat?

    Cine să mai are-n viață,

    Pe zig-zag-ul lunecos,

    Când e-aproape-aproape Iadul,

    Încălzit și luminos?

    Scara își va pierde sensul;

    Sus și jos vor fi la fel.

    Oameni-n asemănare,

    S-or apropia de El?

    Cum să minți, când adevărul

    Îți oferă tot atât,

    Și-ți dai seama, în durere,

    Că tot singur te-ai zbătut?

    Vârfurile-acum sunt scunde;

    Urci și-ndată și cobori.

    Totul, de, își schimbă sensul,

    Marea-i cer cu valuri nori.

    Într-un ”Vai!” se duce unul,

    Cățărându-se pe șes.

    Pe aceași pantă lipsă,

    Altul se rostogolește-n ”fes”.

    Aripile sunt ca plumbul

    Când se-ntreabă cine sunt.

    Insul-tip se scurge-n tină,

    Fără odă-imn, sau cânt.

    Pașii mici, pe sacara lungă,

    Se tot pierd în infinit.

    De strângi viața-n cerc, ca horă,

    Obții, totuși, timp finit...

  


  Păsul

  
    Pe o baltă, rătăcite,

    Patru gâște păsu-și spun:

    -Mi-a greșit gâscanul, fato...

    -Și ziceai că-i cel mai bun...

    -N-am aflat cu cine, încă,

    Dar sunt, vezi, pe urma lui.,

    C-am aflat că-ar mai fi una,

    Nu știu care, să vă spui.

    -N-o cunoști? Și zici că-i ”poamă”?

    Îl știam de serios.

    -Se ascund de lumea toată;

    Fac ce fac, dar doar prin dos.

    -Oo! Perversiuni surato.

    Vai, și fraier îl credeam!

    -Pricepuși greșit grăsano;

    La furiș mă refeream.

    -A! Banala legătură.

    Umblă mult? Nu stă pe lac?

    -Ești o ageră vecino!

    Pleacă când îl ”toc” la cap.

    -Nu te enerva blondino!

    Te-nroșiși cam mult la ochi.

    -Nu suport ipocrizia.

    Și i-am zis și de deochi.

    -Chiar mă întrebam deunzi,

    Că, cu el, ce oare-o fi.

    -Când și cum? A fost la tine?

    -A! În treacăt, într-o zi.

    N-am știut că-ți faci probleme,

    Că veneam să gâgâim,

    Să bârfim și noi oleacă,

    Căci, altfel, de ce trăim.

    -Ai un suflet, o comoară

    Și o minte tot la fel.

    Ține-o îngropată bine!

    Plec, cu astea, după el.

  

  
    Pe o baltă, îmbâcsită

    De prostie și de mâl,

    Un gâscan, cu trei ”con”-soațe,

    Se zbătea-n plăceri: ”Fâl-fâl!”...

  


  Pentr-un blid

  
    -ironi oare-

  

  
    ”Vorbește frumos!”

    I-am spus, ieri, potăii,

    Ce, cam mârâia,

    În contra ideii.

    Despre ce vorbeam?

    Despre Libertate;

    Îi spuneam că, el,

    Joc, de ea, își bate.

    -Umblii ca năuc,

    Fără lanț, sau zgardă,

    Și ești singur cuc,

    Cu ”soața” în stradă!

    -Vrei să spui acum

    Că doar ea îți ”leagă”,

    De curtea-cămin,

    Libertatea dragă?

    -Le pricepi pe dos;

    Ai minte de câine.

    Te târăști prin sat,

    Pentr-un colț de ”bine”.

    -Sunt de-acord aici;

    Mă-njosesc, știu bine,

    Dar, la masă, stau,

    Doar cu cei ca mine.

    -Ce insinuezi?

    Eu n-am semeni-câine.

    Ia vezi, c-o s-o vezi,

    Că mai e și-un mâine!

    Îl credeam cam prost,

    Dar mi-a dat dreptate.

    -Faceți și voi sluj,

    Pentr-un blid cu lapte...

  


  Poli

  
    Cu-nțelegerea pripită,

    Trag concluzii la-nceput,

    Și-o fac mândrii, ca-altădată,

    Când, nimic, n-au priceput.

    Judecă, cu-ndestulare,

    Cât mai mult din ce nu știu,

    Răstignind, cu-nsuflețire,

    Tot ce mișcă și e viu.

    Că apar greoi la minte,

    E o cinste pentru ei,

    Dar e-un adevăr, pe care,

    Ca ricinul îl cam bei.

    Cine sunt? Pe unde umblă?

    Unde stau? Sau zac? cum vreți,

    E-o necunoscută-adâncă,

    Pentru cei, la minte, ”creți”.

    Uneori, e ”destupatul”,

    Ce, ca dopul, face poc,

    Și pricepe, dintr-o dată,

    Că se arde, că-i pe foc.

    Poate fi comunitatea

    Scumpă-n vorbă și la port,

    Ce se vaită că, la vilă,

    Uși prea multe are-un cort.

    Dregători de ce se strică,

    Sau în funcții rău acriți,

    Coadă fac la-ndestulare,

    Sugând osul, ipocriți.

    ”Ticienii” își bat laba

    Și pun ”Poli” prin pre-jur,

    Și-având mulți ”țiști”, de corvoadă,

    Îi doare de restul pur...

  


  Potența Puterii

  
    Mi-a șoptit vecinul,

    Ieri, o confidență,

    Cum că, și Puterii-i

    Scade din potență.

    Cum că-au tot ”frecat”-o

    La rece, mulți ani,

    Și c-au oblojit-o

    Cheltuind mulți bani.

    C-au băgat-o-n toate,

    Cam cum le venea,

    Și, la muncă, ”osul”,

    Nici că mai punea.

    Că, din ea, fruntașii

    S-au cam înfruptat

    Și au supt cățeii

    Laptele pătat.

    Că au pus-o-n gura

    Celor fără gând,

    Și au scoso-n față,

    La mulțimi de rând.

    Că, în ”dosnicie”,

    Au tras sfori diverse,

    Și-au vărsat, în taină,

    De minciuni, averse.

    Că-n dureri de coate,

    Și-au băgat piciorul

    În tot ce se poate,

    Să nu zic poporul.

    M-a convins că totul

    E cam prea pe ducă,

    Dar că se repede,

    Poate-o mai apucă...

    M-a mirat răspunsu-i

    Sincer, pentru blegi:

    -Când cade Pute rea,

    Cu ceva te-alegi...

  


  ”Povețe”

  
    Cu privirea aplecată

    Dup-o umbră pricăjită,

    O pală de Viață oablă,

    Ținea ritmul, necăjită.

    Dreaptă, nu era în stare,

    Cu bun simț, să mai pășească,

    Și-nghiontită de ”povețe”,

    Încerca doar să trăiască.

    -Înainte! Dreapta! Stânga!

    Mai vioi! Ce stai? La pas!

    Io-te-te la ea, ce toantă!

    A rămas și fără glas.

    Asculta de Omul, care

    O ”cârpea” de cum crâcnea,

    Și râdea cu gura mare,

    Când, de lacrimă-o ”punea”.

    Nu plângea prea mult, cu ziua,

    Căci atât traiul dura

    Pentru cel cinstit, ce-un mâine,

    Doar în vise mai ”fura”.

    Am văzut-o mai deunăzi,

    Ca pe-o ”Vai-de-ea” docilă,

    Fluturând o zdreanță albă...

    Dorea Pace... sau doar Milă?

  


  Prăpădite vremuri

  
    Libertăți închise

    În nevoi și teamă,

    Fac, din sensul vieții,

    Subiect de dramă.

    E o piesă scrisă

    Cu a foamei pană,

    Sângerând pe-alocuri,

    Prin a gurii rană.

    Ce e bun îngrașă,

    Ce e mult, la fel.

    Ce n-ajunge, este

    Sigur dat de El.

    Legile-s făcute

    Să apere; Ce?

    Clar, nu Libertatea;

    Nu te-ntrebi, de ce?

    Pasiuni frivole,

    Patimi de pământ,

    Încrustate-n carne,

    Fără nimic sfânt.

    Libertăți de câmpuri

    Bătute-n cuvânt,

    Cu idei flecare,

    Dense-n gol de vânt.

    Libertăți în drepturi,

    Dacă-s obligați,

    Ce se-ntind, din mila,

    Rară la ciudați.

    Vremuri prinse-n ura

    Cizmelor de-accent,

    Neglijând și grija

    De-a muri decent.

  


  Printre plopi

  
    Printre plopi se zbate Luna

    Palidă, uscată, rece.

    Crengile-negrite toate

    O rețin, nu vor să plece.

    Ochii o privesc cu teamă;

    O străpung, chiar de nu vor.

    Pe tabloul neputinței,

    O salveaz-un simplu nor.

    Ramuri, goale de lumină,

    Prada și-au pierdut și plâng.

    În crepuscula uitare,

    Roua cade, frunze-o strâng.

    Verzi, abia ieșite-n viață,

    Chinuind mugurii lungi,

    Se înfoaie-nfrigurate,

    Pe crenguțe, negre dungi.

    Cerul, îngrădit de gratii,

    Ce se mișcă lin în vânt,

    Își ascunde Luna-n umbra

    Norilor rupți de pământ.

    Mari, pufoși,cu forme stranii,

    Printre plopi încet se scurg.

    Orele se pierd în noapte;

    Zorii-apar în pomii rug.

    Soarele, nevolnic încă,

    Într-un Mai de catifea,

    Îi îmbracă în lumină

    Și cu viață, fără-a vrea.

    Torțe vii, aprinse-n cinstea

    Zorilor chemați de zi,

    Se vor stinge-n asfințitul

    Ce, chiar rău, nu pare-a fi.

  


  Răzbunare

  
    Cu o istețime care

    Îmi ieșea din cap,

    Mi-am pus coada pe spinare

    Și-am plecat să ”sap”.

    Ce credeați, c-oi fi vre-un câine,

    Sau vre-un bou cam prostovan?

    Io-te-te, că-s chiar umanul

    Ce dă-n drum de-un bolovan.

    M-am lovit odată bine

    Și nu l-am iertat de-atunci.

    M-am decis: îi fac o groapă;

    Da-s tenebrele adânci?

    Cum? Mai bine-l dau deoparte?

    Ce idee... doar atât?

    Și-unde-i răzbunarea dulce?

    Eu mă iau cu el de gât...

  


  Relatând

  
    Lumina se frânge, în opacul geam.

    Afară, o cioară, croncăne pe ram.

    Sunetul străpunge, totul, fără-a vrea.

    Mintea-mi toacă ”vorbe”, despre piaza rea.

    Cârâie întruna, într-un ritm de cuc.

    Eu tot plimb cuvântul, ca pe gheaț-un puc.

    N-are vre-o idee; bate câmpii sec.

    Cât aș da să plece; clipe-n vuiet trec.

    Orele, nebune, și-au ieșit din minți.

    Gura face spume; limba are dinți.

    Sfârtecă gândirea; urechile dor.

    Jalea-i inutilă; n-am răgaz să mor.

    Liniștea-i strivită, de gaița rea.

    Cioară zici că este? Neagră-n gură-i ea.

    Morbid, despre Viață, cântă-aiurea-n par.

    Ea-i nevinovată; relatează doar…

  


  Repetări

  
    Cere-mi, de se poate,

    Ce nu am, să-ți dau.

    Nu-i nimic, mai rabdă!

    N-am ce-ți da, căci stau.

    Stau și de pomană,

    Ca nimic să n-am.

    De munceam, cu trudă,

    Poate-aveam, și -ți dam.

    Dar așa e bine.

    Cine sunt? Un Stat.

    Cum o duc? Vezi bine,

    C-am ce mi s-a dat.

    Eu sunt voi? Se poate;

    Prin și-n voi exist.

    Ce? Profită unii?

    Vai, ești cam ”fixist”!

    Nu pot, toți sărmanii,

    Să înghită tot.

    Mai au și aleșii,

    Ce să pună-n bot.

    Bucurăte-i bine!

    Ce nu ai, nu pierzi.

    Libertate, șansă,

    Chiar Dreptate... vezi?

    Lumea-i mulțumită;

    Cei ca noi, din ea.

    De faci sluj cuminte,

    Pomană ți-om da...

  


  Rex ”Actorul”

  
    ”Lipăia” greu slove

    Dintr-o carte rară.

    Nu-l credeam în stare;

    Cam chiulise-o vară.

    Litera bătrână

    Îl scotea din minți.

    Nu găsea cuvântul

    Și lătra de sfinți.

    Azi așa, și mâine,

    Cam prin jur, pe-acolo,

    A-nțeles o strofă

    Și-o urla, lung, solo.

    Se uita la mine,

    Cam de sus, măreț:

    -Ia de vezi amice,

    Cât sunt de isteț!

    L-am lăsat, o lună,

    Să urle de zor.

    A făcut-o-ntruna.

    Acum e ”Actor”.

    Unii zic că-i ”teatru”

    Ce-a ”jucat” în sat...

    Acum nu-i nu pe scenă,

    Ci ”mai sus”... în stat.

  


  Schimb de locuri

  
    Oameni-și dispută

    Dreptul la plăceri.

    Cerurile-nchise.

    Răspândesc tăceri.

    Foamea de ”de toate”

    Mușcă și prin legi.

    O Cale-nvechită,

    Greu e să o dregi.

    Vorbele amare

    Izbucnesc din minți.

    Vin în amintire,

    Nume noi de sfinți.

    În prezentul simplu,

    Trăirea se-ngroapă.

    Înspre Iad, tunelul

    E în loc de trapă.

    Totul se împarte

    Între cei ce au.

    Pe tronuri de vise,

    Pete albe stau.

    Un uman, o umbră,

    Târâie pe jos.

    Lumina se plânge

    Că e Raiul ros.

    Putrezită-n faptă,

    Lumea a turbat.

    Raiul și cu Iadul,

    Locul și-au schimbat.

  


  Sclavul puterii

  
    Răspândite-n universul

    Proximei percepții,

    Păsările regăsesc

    Amaru-n decepții.

    Corbu-n scrâșnet re-ntregește

    Piesa deșuchiată,

    Ce, de adevăruri oarbe,

    E ades trunchiată.

    În uralele mulțimii,

    Toaca se aude.

    Nu-nțeleg, dar nu contează,

    La mințile ”crude”.

    Răzvrătiții fac și zorii

    Să cadă pe gânduri,

    Căci n-au, de coșciuge, pomii,

    Prea-destule scânduri.

    Cell ce vrea, și forță are,

    Să ucidă, poate,

    Înfigând legea, pe față,

    Ca pumnal, în toate.

    Nu contează ce alege,

    Cu sau fără sânge,

    Sau că moare în tăcere,

    Neputând a plânge.

    Universul și-l restrânge

    La pofta trăirii,

    Ca uman, degenerat,

    Sclav mic al puterii.

  


  Sensul ei

  
    Despre Libertate,

    Doar cu vântul poți

    Să discuți, pe fapte,

    Nu minciuni de hoți.

    I-au furat ei sensul

    Și l-au îmbăiat,

    Lăsându-l să zacă,

    Gol și despuiat.

    I-au dat cu pomadă

    Să miroasă ”cool”,

    Și l-au pus să ”joace”;

    Rezultatul? Nul.

    Cu grijă precară,

    Căci mai mult nu pot,

    I-au pus, să nu muște,

    Botniță la bot.

    -E periculoasă...

    -Și acerbă, rău...

    -Lege-abia o ține...

    -Tu, cu lanțul tău...

    -A fugit nebuna...

    -Pun ”câinii” pe ea...

    -Cine s-o primească...

    -E atât de rea...

    ”Sus”, în bucuria

    C-au scăpat de ea,

    Unii-și fac probleme:

    Cum? Era... chiar... ”grea”?...

    A găsit-o, plânsă,

    Un sărman din sat.

    I-a cedat, din milă,

    Singurul lui pat.

    A născut, se pare,

    ”Golănei” micuți,

    Ce-i dau sens acuma,

    Liberi, chiar ”desculți”...

  


  Și cu-al tău?

  
    Într-o țară-ndepărtată...

    Ce noroc pe capul ei,

    S-a zvonit că, dintr-odată,

    Vin pe Căi, alți Dumnezei.

    Vă dați seama, ce uimire

    A ”cuprins” săteanul prost,

    Ce-și găsise-n acea lume,

    Amărâtul lui de rost.

    Viața l-a ”convins” că-i bine,

    Cu mulți zei să nu te pui,

    Căci, mai mult de o icoană,

    N-are loc, de pus în cui.

    Îngrozit și de neșansa

    De-a nu ști nimic de ei,

    S-a retras în ”sihăstria”

    Cârciumei, unde doar bei.

    Căci acolo, vorbe pline

    De-adevăr, din mintea lui,

    El putea să la arunce

    Drept în fața orișicui.

    Nimeni nu-i plângea de milă,

    Când o ”lua” pe strâmb cuvânt,

    Și în sens de ”tăbăceală”,

    Și de vorbe de ”avânt”.

    -Ăsta-i prețul Libertății!...

    -Cârciuma nu e altar!...

    -Mă căznezc de-o săptămână

    Să uit calea, în zadar.

    -Spre aici, sau spre ”acolo”?...

    -Ești insinuant de rău.

    -Las-că vin cu... Dumnezeii...

    -Ce-or să facă ei, cu-al tău?

  


  Și pomii plâng, nu-i așa?

  
    Rășina-ncet plânge,

    pe trunchiul ciuntit.

    Un om, să-l doboare,

    puțin s-a spetit.

  

  
    În barda din mână,

    c-un suflet mișel,

    a pus, ignind tare,

    un crez... Pentru El?

  

  
    A zis, cu obidă:

    ”Dar ăsta-i prea gol.

    Îl car cam degeaba;

    Nu iau nici un pol”.

  

  
    I-a dat cu piciorul,

    Luând-o din loc.

    Câți brazi va mai ”pune”,

    Crăciunul pe foc?...

  


  Simplu pas

  
    Timpul, în clepsidra

    Trupului uman,

    Mușcă cu plăcere,

    Lacom, chiar găman.

    Gonind spre Vecie,

    Unicul lui dor,

    Îl cam doare-n...fine,

    Oamenii de mor.

    Slabi, cu ritmul leneș,

    Umanii de rând,

    Se înșiră, fragezi,

    Putrezind în gând.

    Ca să tot gândească,

    Au cam obosit;

    Chiar și să trăiască,

    S-au cam plictisit.

    Îi domină viciul,

    Patima și ura,

    Uitând de iubire,

    Mulțumind doar gura.

    Generați-n fașă,

    Le sugrumă dur

    Și-ntr-un cer cu pete,

    Vrea și Raiul pur.

    Jinduind la oase,

    Un pământ hapsân,

    Cere și tot cere,

    Să îi ia la sân.

    Focu-i face-n ciudă

    Și, tot dă din coate;

    Cu înflăcărare,

    Ia și el ce poate.

    Timpului nu-i pasă

    Oricâți oameni mor;

    Pentru el e-un simplu

    Pas în viitor.

  


  Sluj pe ”cinste”

  
    Ieri, m-am chinuit ca prostul,

    Să-l învăț, pe Jimmy, sluj,

    Dar se tăvălea potaia,

    Ca o doamnă cu mult ruj.

    Nu vroia ca să priceapă

    La ce-I bun, cu un folos,

    Căci, nu concepea să facă

    Slujul pentr-un simplu os.

    -Nu ești om, ”jerpelitură”,

    Să dorești mai mult de-atât!

    Bine, semănați oleacă,

    Cei născuți cu pofta-n gât.

    Mă privea cu îndoială,

    Ca un câine răsfățat.

    L-am hrănit pe săturate,

    Dar, la sluj, n-am renunțat.

    L-am convins ”tiptil”, cu osul,

    Nu cu vorbe goale, ”slabe”,

    Și-acum face sluj pe ”cinste”…

    Chiar și pipi-n două labe…

  


  Spiritul de beci

  
    Prin oraș umblă Duhoarea

    Ca la ea acasă.

    A ieșit de prin canale

    Și-i în cap de masă.

    Oaspete, ca de onoare,

    Chiar se simte ea,

    Și, cu-n iz de mortăciune,

    Dă la toți să bea.

    Ține un toast: ”E dilii

    Să trăiască-n veci,

    C-au adus și-n locuințe,

    Spiritul de beci!”

    Răsuflarea se sufocă-n

    Goana după Cer.

    Premiul celui ce nu-nvinge?

    Smogul ars pe fier.

    Cresc orașe-n iz de mlaștini,

    Poleite-n ”Ban”.

    Ce frumos, e-n Mai, la țară,

    Cu mac roșu-n lan...

  


  Spre Veșnicie

  
    Pe un drum bătut... de Soare,

    Căci, de, care nu mai sunt,

    M-am trezit dând din picioare,

    Fără păr, cu capu-n vânt.

    Mă-ndreptam spre ”Veșnicie”.

    Nu zâmbiți! E-un cimitir.

    Vrei să vezi azi omenie?

    Doar acolo, ca martir.

    Cugetam, c-așa se spune,

    Când gândești cu mintea ta,

    Unde capul pot a pune,

    Fără, în ”primire”-a da.

    Știu, de morți, numai de bine,

    E o vorbă din bătrâni.

    Dar, trăind, se iau de mine,

    Chiar de dau cu două mâini.

    Să fiu mort, dar viu, nu ține,

    Dumnezeu n-ar fi de-acord.

    Invers poate-o fi mai bine?

    Ce mă fac, că mai am cord.

    Cam atât cu cugetarea.

    Mai profund nu am pătruns.

    Nu-mi simțeam prea bine starea..

    Biet uman, la cap, ”restrâns”.

  


  Stăpân de pom

  
    Gândurile negre

    M-au trezit în zori.

    Ceru-abia se vede,

    Rău pătat de nori.

    Undeva, acolo,

    În, sau după el,

    Cu Iertarea-n suflet,

    O fi, poate, El.

    A simțit greșeala

    Și în primul om.

    L-a lăsat s-o facă,

    Ca ”stăpân de pom”.

    I-a pus la picioare

    O Natură vie,

    Urându-i, pesemne,

    Pe veci să o ție.

    L-a făcut asemeni

    Într-un sens ciudat,

    Parcă prea în pripă,

    Când n-a mai răbdat.

    A-nțeles pesemne,

    Ce mult a greșit,

    Da-și asumă vina;

    S-a retras, spășit.

    A plecat, pedeapsa,

    Demnn pentru a-și face,

    Undeva, departe,

    Unde Viața ”tace”.

    Degeaba, acuma,

    Plângem după El.

    Mai avem o șansă:

    Nu suntem la fel...

  


  Străinul

  
    Discuta, de Viață,

    Cu-n ”ceva”l bolând,

    Ce nu învățase

    Ca să latre ”blând”.

    -Fac și eu ca alții.

    -Ce e rău, înveți.

    -Da, dar ce nu-i bine?

    -Latri la pereți.

    -Mai pot și să mârâi.

    -Sună-a lingușit.

    -Poate, dacă, cârâi?

    -Poți mieros, spășit?

    -Atunci ca pisica?

    -Vezi, devii isteț.

    -Dar nu mănânc banul.

    -Vilă ai? Coteț.

    -E cam mic, dar merge.

    -Prost, țăran, naiv.

    -Cum o mai pot drege?

    -Fii mai inventiv!

    -Cool să-mi fac frizura?

    -Gura, mai precis.

    -Să nu-ntrec măsura?

    -Vino la ”pis-pis!”

    -Vrei să-mi schimb și limba?

    -Tot umblii năuc.

    -Nu vrerau să fac tumba.

    -Ce popor... mă duc...

  


  Te pui cu el?

  
    Tolănit, cam prea devreme,

    Pe un strat de nea anost,

    Geru-o ”somnolea”, ca unul,

    Ce-și face, din lene-un rost.

    Calm, l-am invitat, cu vorba,

    Să o șteargă, dar, nici gând.

    Mi-a zâmbit ”câinește” parcă,

    Scoând țurțurii din rând.

    Colți micuți, de diamante,

    Streașina o-mpodobeau

    Și-ntr-un soare, cam pe ducă,

    Ca să crească se grăbeau.

    Raze mici, tremurătoare,

    Căci, de, frigu-i peste tot,

    Încercau să-i mai înmoaie,

    Da-i durea, pe ei, în cot.

    De frumos, nu zic vre-o vorbă;

    Geru-și are partea lui:

    Nu tu bălți, nu tu noroaie,

    De, la inimă, să-l pui.

    Cum? Cu grijă, ca tot omul,

    Ce atârnă mila-n cui,

    Pentru-o vreme, la păstrare,

    Până-și face treaba lui.

    Căci, ciufutu-n fudulie,

    Și în pofte, nu-i sătul,

    Și-ar dori, din Rai, o parte;

    Nu pe tot, oricum, destul.

    Dar să las umanu-n pace,

    Chiar de nu mă lasă rece,

    Căci și el e cam ca gerul,

    Ce refuză ca să plece.

    Lăsa-i vorba și-umplu-i soba,

    Ferm convins, că nu e bine,

    Cu un prost, fără simțire,

    Să mă pun, nu ca și tine...

  


  Timp învins

  
    De (,) minte și el, sărmanul (,) are nevoie.

    Închis în nisipuri,

    Timpul s-a prelins

    Din clepsidra spartă;

    S-a născut învins.

    Au căzut lungi ore;

    Multe au fugit.

    În clipe nefaste,

    Timpul s-a lărgit.

    N-au rămas nici ele;

    Au pierit pe rând.

    Încercau s-atingă

    Cerul, fără gând.

    Ani și ani-lumină,

    S-au pierdut doar stând.

    Galaxii extinse

    Le iau suflul, blând.

    Resemnat, ca unul

    Delarat proscris,

    Tipul, fără șansă,

    S-a retras în scris.

    Cu poftele puse,

    Ca omul, în cui,

    El desfide totuși,

    Tot, cu țelul lui.

  


  ”Timp... stricat”

  
    M-a trezit un telefon:

    „A-ți primit mesajul”?

    Îmi cerea să nu mai dorm...

    Parcă era cazul?

    Treaz, nu-n sensul ”deșteptat”,

    Chiar că mă sculasem.

    Mă gândeam, că lumea rea,

    Ieri o cam uitasem.

    Nu vă-ngrijorați prea mult.

    N-o fac pe nebunul.

    Pur și simplu am zâmbit,

    Căci a fost Crăciunul.

    Ca să râd, de n-am putut,

    Sunt doar eu de vină.

    Zdrențuiți copii-am văzut

    Rătăcind prin tină.

    Chipul lor, pătat de viață,

    Chiar și-n ochii lor duioși,

    Aminteau cu-ncrâncenare:

    ”Nu ne-ați vrut nicicând frumoși!”

    ”Ne-ați lăsat în voia sorții,

    Cu părinți de mult pieriți.

    Mamă nu am spus vre-odată...

    N-am împodobit brăduți”.

    Cam așa citeam reproșuri

    Pe un cer întunecat.

    Ceața, cergă alburie,

    Amintea de-un ”timp...stricat”.

    N-o fac pe nebunul.

    Pur și simplu am „zâmbit”,

    Că a fost Crăciunul.

    Că, să râd, nu am putut,

    Sunt doar eu de vină.

    Zdrențuiți copii-am văzut,

    Răscolind prin tină.

    Chipul lor, „pătat” de viață,

    Chiar și-n ochii cei duioși,

    Amintea cu-ncrâncenare:

    „Nu ne-ați vrut nicicând frumoși!

    Ne-ați lăpsat în voia Sorții,

    Cu părinți de mult pierduți.

    Mamă nu am spus vreodată,

    N-am împodobit brăduți.

    Cam așa citeam reproșuri

    Pe un cer întunecat.

    Ceața, cergă alburie,

    Sugera un timp... „stricat”.

  


  Timp tăcut

  
    Ne-am născut, ca Viață,

    Într-un Timp-nicicând.

    Ne-am schimbat la față,

    Țipând, sau tăcând.

    I-am dat și un nume;

    Nu era nimic.

    Acum ne domină,

    Când trăim un pic.

    L-am închis în ore

    Și-n rigori de fier.

    Trece și nu-i pasă;

    Clipe-n urmă pier.

    Nu stim cum arată;

    Nici din ce-i făcut.

    Aceptăm să moară,

    Totu-n Timp trecut.

    Oare el e Domnul,

    Sau Cuvântul Lui?

    Cine-a fost Întâiul,

    Sau, Egali, îi pui?...

  


  Timpul

  
    Drumul neted s-a sfârșit;

    Gropile azi legea fac.

    Și progresu-i ”aburit”;

    Avansează-n pas de rac.

    Totu-n jur pare boțit;

    Ca după o nuntă.

    Timpu-i scofâlcit și el;

    Se ține de burtă.

    N-a mâncat și n-a băut;

    Nici n-a fost pe-acolo.

    Că a chefuit, e drept;

    A făcut-o solo.

    N-are soață, căci nu vrea;

    Ce, din scurt să-l țină?

    Nici iubită, că-i cam prost;

    Sincer, n-are mină.

    Deci, e singur-singurel;

    Căci doar n-are semeni,

    Mișuna printre nebuni;

    Unii zic că-s oameni.

    Îi îmbătrânea de mici;

    Știți, stricau prea multe.

    Îi lăsa să zacă-n veci;

    Îndopați cu culte.

    Se rugau la Dumnezei;

    Angajați cu norma.

    Tot negau ce nu vedeau;

    Asta era, karma.

    Îi plăceau și lui câțiva;

    Cei umflați de bere.

    Ei trăiau în legea lor;

    Fără Timp a cere.

  


  Timpuri noi

  
    Noi cerem Vecia, dar, Timp, nu avem.

    Ne-apucă mânia, ca dup-un blestem.

    Cu vorbe hidoase, ne luăm și de El.

    Departe-i ideea, că suntem la fel.

    Morala e curva, vândută la toți.

    În lumea perenă, ”cinstiți”, sun doar hoți.

    Ca boală, minciuna-i transmisă la mulți.

    Hrănită-n prostie, îi crește și colți.

    Simțirea mai bună-n hambare-i stocată.

    De porci mozolită, e-adesea uitată.

    Perversele pliuri, de gânduri ciufute,

    Fac clipele, strane, la funduri trecute.

    Iubirea de semni, ”Ha-ha”-ul la zi,

    E-un fel de trăire, mai mult de-a nu fi...

  


  Timpurile se-nfrățesc

  
    Timpurile se-nfrățesc:

    Cel de ”Ieri”, cu ”Mâine”.

    Se răzbnă clar pe ”Azi”...

    Pentru ce? O pâine?

    O bătrână, din ”Trecut”,

    N-a dorit un ”Mâine”.

    S-a rugat mereu, la El,

    ”Azi”, să-i dea o pâine.

    -Eu ce sunt? țipă strident

    ”Mâine”-fără-moarte.

    O aștept cu pâine eu,

    Altfel pier în noapte.

    Dacă eu nu mai exist,

    Totul e aiurea.

    ”Azi”, nu e decât „un pic”.

    Tu, ”Trecut”, ești „firea”.

    Hai să ne-nfrățim pe veci!

    ”Azi”, să nu mai fie!

    Nimeni nu va mai muri...

    Tu mi-i dai drept mie.

    Tu vei fi al meu trecut,

    Fără ”Azi”, nebunul.

    Începutul, în Sfârșit,

    Fi-va „azi” doar unul.

    Speriat de ce a spus,

    Singur, el, ca prostul,

    A tăcut, recunoscând,

    Că doar „Azi” e totul.

  


  Tot degeaba

  
    -Ce contează... mi-a răspuns

    Boby astă-seară.

    Îl certasem c-a plecat

    Dup-o „căpioară”.

    Îl lăsasem să păzească

    Curtea, și avutul,

    Ce-l căram în buzunare,

    Și-l bătea doar vântul.

    -Cum adică, măi Grivei?

    L-am jignit cu-n „nume”.

    Nu-i plăcea să îl numesc

    „Pămpălău”, pe bune.

    Nu contează ce păzești.

    Doar ideea-i sfântă.

    Trebuia să stai aici,

    Nu să pleci la „nuntă”.

    -Nu s-a întâmplat nimic.

    Rex a stat de strajă.

    -Dar îl știi de derbedeu;

    A plecat la „plajă”.

    -Dar ceilalți? Să nu îmi zici

    Că n-au stat pe-acasă.

    -Hămesiți, ca vai de ei,

    Umblau după „masă”.

    -Dar atunci... cumva, și eu,

    Pare că-s de vină...

    -Și regreți că ai plecat?

    -Nuu! C-a fost divină.

    De morală ce să zic?

    Ee... că nu-i nimica.

    „Pofta” e pe primul loc,

    Și apoi „păpica”.

  


  Tot în tot

  
    Alburiu, ceru-și întinde

    Mantia peste pămâmt.

    Păsări îi străpung țesutul;

    Nu se-aude nici un cânt.

    Zborul lor, aleatoriu,

    Și cu-n scop nedefinit,

    Amintește clar de omul,

    Des, prin viață, rătăcit.

    Ca și el, nu lasă urme;

    Ochi privesc, dar în zadar.

    Ca mici pete de valoare,

    Spintecă timpul arar.

    Din haotica mișcare,

    Mintea-mi țese curbe-n zbor,

    Cu-arabescuri de culoare

    Și-amintiri pudrate-n dor.

    În tabloul în mișcare,

    Libertatea prinde sens.

    Nu-i o pânză ca oricare,

    Ci un Cer, cu viață, dens.

    Litere nedefinite,

    Lungi cuvinte încropesc

    Și, în fraze nevăzute,

    De iubire ne vorbesc.

    Nu le-aude toată lumea;

    Prea mulți dorm în mintea lor.

    Somnul, ura le-o veghează

    Și visează, până mor.

    Gol la început, neantul

    Se trezește străbătut

    De un infinit de drumuri

    Cu un țel necunoscut.

    Căci meandrele trăirii,

    Colțuri n-au, de odihnit

    Și, în bucle spiralate,

    Nu au zori, nici asfințit.

    Nu lumina le-ntrupează;

    Ziua, noaptea, sunt la fel.

    Pentru orbul ce azi vede,

    Totul e un tot, în El...

  


  Tot minte de potaie

  
    -M-am săturat! mi-a spus poaia,

    Flămândă clar de libertate,

    Că o legasem, chiar aseară,

    Pentru comisele ei fapte.

    -Dacă ziceai că vrei dreptate,

    Cu lanțul atârnând amarnic,

    La fel ca oamenii din case,

    Te mai credeam; zâmbeam șăgalnic.

    -Tu una zici și alta ”macini”

    În mintea ta, perversă, fadă,

    Ce nu-nțelege că, la câine,

    Dreptatea stă, și doare-n coadă.

    Căci, sincer, noi de ne-am dori-o,

    Ne-ați oferi-o voi, ”stăpânii”,

    Fără ”egal” în lumea largă,

    Cu-atât mai mult, cu noi, cu câinii.

    Și-atunce, sincer, zău, ”Stăpâne”,

    Dacă-mi permiți să-ți spun pe ”nume”,

    De ce vrei tu să-mi dai ”dreptate”,

    Când știi că vă ”mâncați” în lume?

    Dacă mi-e foame și, pe drumuri,

    Găsesc un pui, scârbit de soartă,

    Și îl ajut să nu mai rabde,

    Te dai de ceasul-morții-ndată.

    Dar mi-a fost foame, înțelege,

    Căci bani nu am, să dau comandă

    S-aducă altul de mâncare...

    Și asta-i drept, sau e osândă?

  

  
    Mă ”lua peste picior” potaia,

    Dar am răbdat, să văd ce poate.

    -Și zii așa, stăpân și câine...

    Prieteni sinceri pân-la moarte...

    -Când bățu-l ții pe după ușă,

    Și lanțuri atârnând pe garduri,

    Mă bucur, poate, înc-o dată,

    Că noi, cu voi, nu suntem ”neamuri”.

    De rabd acum, și stau în cușcă,

    Flămând, privat de libertate,

    E pentru că îți plâng de milă...

    Pleci la servici și e... Dreptateee...

  


  Totu-i cu putință

  
    Se ruga, la Dumnezeu,

    Cu-o speranță oarbă,

    Pentr-un simplu adevăr,

    Gol-goluț... o vorbă.

    Nu primea nici un răspuns,

    Căci, de, Cerul tace.

    Se-ntreba, în lungul post,

    Ce-ar mai putea face.

    Nu găsea nimic, și-n jur

    Domnea anarhia.

    Cel ce-avea, vroia mai mult;

    Asta-i! Amnezia.

    Cei mai mari nu se-ncurcau

    Doar să ”ciugulească”.

    Se-nfruptau cu jind... Din ce?

    Țara-i ”pitorească”.

    Printre ei, slujbași, la rând,

    Nu ”de rând”, vezi bine,

    Zeciuiau, cu pofta-n băț,

    Traiste-n goluri pline.

    Nepoftiți, străini de soi,

    Răi, după purtare,

    ”Făceau jocul” cum vroiau,

    Trișând la mutare.

    Luau, pe bani de mai nimic,

    Și cărau aiurea,

    Cam prea tot din ce-a rămas...

    Până și psaltirea.

    Cresc copiii-n țara lor,

    Fără de credință.

    Au făcu ce-au vrut din noi...

    Totu-i cu putință...!?

  


  Trăind

  
    A fost o stea, ce și-a-ncercat norocul,

    Să-și ducă viața ca pământ uscat,

    Târziu, când i-a sosit sorocul,

    Și focul veșniciei a secat.

    Suratele din jurul ei, stinghere,

    Ca loc, în spațiu-n falduri îmbrăcat,

    Au râs, văzând că strălucirea piere

    Și prafu-n uragane-i ridicat.

    Cu ochii-aprinși de lava lăcrimândă,

    Novice-n arta zămislirilor,

    Și-a smuls, din sân, o glie cam plăpândă

    Și-a dat-o-n grija sfântă-a norilor.

    Cu sufletul încins de focul sacru,

    Ce-i amintea c-a fost cândva o stea,

    Și-a stins, în mări, acidul mult prea acru,

    Ce otrăvea viața, în loc s-o dea.

    În spațiul ars de Timpuri schimbătoare,

    Unde culorile se nasc murind,

    A înflorit o formă umblătoare,

    Ce sens i-a dat, în felul ei, trăind...

  


  Trandafirul

  
    Din umbra trecuta, de Timp, peste vii,

    Ea, floarea tăcerii, mă-ntreabă: ”Nu știi”?

    -Eu vindec durere și-s leac general,

    Secretul mi-e tată, chiar de-i infernal.

    Din vremuri străvechi, în basme-am crescut.

    Credița, cu mine, în om s-a născut.

    Nu-i țară, sau lume, să-mi fie străină,

    Trăiesc și în junglă, și-n câmp, și-n grădină.

    În paturi, copile, petale presar.

    În jerbe, vecia, mă-mbie-n zadar.

    Mirese mă poartă, la piept, înflorit.

    În spini e destinul de rău, și iubit.

    În ochi pun culoare, și-n suflet mult dor.

    Potiru-mi, arome, împrăștie-n zbor.

    În sute de sute, treizeci laolalt,

    Sunt floarea mulțimii; la toți le-am fost dat.

  

  
    Nota: Trandafirul are 30.000 de varietăți și este considerat, din vechime, floarea tăcerii; la reuniunile secrete se punea la ușă. Vindecă practic toate bolile; este folosit pentru cosmetice și medicamente.

  


  Trecătoare…

  
    Trecătoare zile,

    Oameni trecători.

    Oare, sus, în Ceruri,

    Sfinți-s iertători?

  

  
    Zilele, străine

    De ce văd în jur,

    Trec peste mocirla

    De sub Cerul pur.

  

  
    Oameni-n morminte,

    Loc de veci își fac.

    Rar le trec prin minte

    Simple rugi, dar tac.

  

  
    Însăilate-n pripă,

    Doar cu-n țel, de-a fi,

    Viețile-și duc traiul,

    Doar din zi în zi.

  

  
    Trecătoare umbre,

    Grăbiți trecători,

    Se opresc, la cruce,

    Doar de sărbători…

  


  Trimis la plimbare

  
    Fără jenă, un Necaz,

    Pricopsit de Soartă,

    Cu-n sictir de necrezut,

    Mi-a bătut la poartă.

    M-am mirat că nu-i vioi,

    Bucuros de Jale,

    Și l-am întrebat fățiș,

    Ce-i cu el, pe vale.

    -Crezi că-mi place să tot vin,

    Ca să zac la ”bine”?

    Sincer, zău, m-am săturat,

    Să aud de tine.

    N-ai soluții, și nu știi

    Cum să-mi dai cu șutul,

    Ca să-mi văd și eu, de drum...

    Ei, ce taci ca mutul?

    Ce să-i spun, căci tot scrâșneam

    Lung, privind în tină,

    Cugetând, Jalea să-i dau,

    De urât să-i țină.

  

  
    Altele se tolăneau,

    Ca la ele-acasă,

    Pe facturi, și flămânzeau,

    Cu mine la masă.

    Nu l-am invitat, dar el,

    A țâșnit pe poartă,

    Căci ieșise-n ușă-un văr,

    Și s-au luat de toartă.

    -Gata, poți să faci ce vrei!

    Eu rămân vre-o lună.

    Plimbă-te, să vezi și tu,

    Cum e-n lumea bună!...

  


  Trinitate

  
    Rătăcit, caut o urmă,

    Să ajung la lume, iar.

    Mă gândesc însă, mai bine,

    Și, peste dorință, sar.

    Eu, de ea, sau ea, de mine,

    Nu cred c-au nevoie azi.

    Când ajungi pe fundul gropii,

    Nu ai unde să mai cazi.

    Mă prefac că nu îmi pasă;

    Nu-mi prea reușește, zău.

    Depărtarea și uitarea,

    Sunt surorile la hău.

    Mintea-mi vântură-o părere;

    Nu sunt de acord cu ea.

    Sufletul îmi ține partea;

    Nu mai vrea, doar dor, să bea.

    Îmi rămâne-n rest doar trupul,

    Și-mi duc zilele cu el.

    ”Asta-i trinitate, Doamne?!„

    O fi... poate... într-un fel...

  


  Trisețea frumoșilor zori

  
    În lumina zorilor,

    Pe poteca norilor,

    Raze fine, drum își fac,

    Spre oglinda unui lac.

    Aburi străvezii, tăcerea,

    O strâng strâns la sânul lor;

    Clipociri mărunte-n maluri,

    Să o zgândăre, tot vor.

    Valuri răsfirate-n șoapte,

    De un vântuleț ușor,

    Scurmă, parcă-ndurerate,

    Amintiri de vis, și mor.

    Unul vine, se aruncă,

    În oftatul celui dus.

    Țărmul îl alungă-n largul

    Unui lac, pe glume pus.

    Pacea văii-i tulburată

    De un ”Oac!„ mic și grăbit,

    Ce străbate vraja dulce,

    Cu un ”plici” cam istovit.

    Undele lovite țipă

    Cu un glas neauzit.

    Undeva, un câine latră;

    Cine știe, s-a trezit.

    Pe o ușă coșcovită

    De ani lungi și de nevoi,

    Se strecoar-o umbra lungă,

    Cu ochi duși, de viață goi.

    Pasul scurt tremură parcă;

    Fără țel, e ca pierdut.

    Reazăm în speranță n-are;

    Azi e-un ieri, mereu trecut…

  


  Tu, Ființă

  
    Tristețea te-nfioară:

    „Iubirea nu-i la fel”.

    Ieri alergai o fată,

    Azi îl cinstești pe El.

    Cu sufletul sălbatec,

    De tinerețe ros,

    Cereai iubiri „în parte”,

    Și le dădeai „en gross”.

    Iubeai, cu nonșalanță,

    Orice, și cam oricând...

    Că tot, era „spoială”,

    Acum te duce-un gând.

    Iubirile frugale,

    Doar pofte de ”mai vreau”,

    Se-mprăștiau ca fumul,

    Dovadă de cereau.

    Le-ai părăsit în grabă,

    Convins că-s fără rost,

    Dar ai ajuns azi singur...

    Poți spune chiar, un „fost”.

    Ce-nseamnă asta, poate,

    Nimicul o să-ți spună.

    Te-ntrebi acum, cu fața

    Spre Cale: Oare-i bună”?

    E remușcarea oare,

    Sau numai neputința?

    Să-ți dăm crezare totuși.

    Și tu ești... o Ființă.

  


  Tulburi zori

  
    Pe un prag de ziuă,

    Zorii se destramă,

    Chiar uitându-și noaptea,

    Ce le-a fost ca mamă.

    Nou-născuți din neguri,

    Pâlpâind a viață,

    Nici n-apucă-adesea,

    Să-ncropeasc-o față.

    O lumină rece

    Le scurtează drumul

    Și îi lasă-n ceața

    Tulbure ca fumul.

    Palid se arată

    Și Cerul din nori.

    E anost, căci n-are

    Nici iarbă, nici flori.

    Azurul, anemic,

    Fără măreție,

    Îmbracă, în pripă,

    Cerga alburie.

    Liniștea, turbată

    De-o tăcere lungă,

    Își ia tălpășița;

    Bate vântu-n dungă.

    Șuierul trezește

    Frunzele stinghere,

    Răvășind și praful

    Strâns prin vechi unghere.

    Tremurând, pe-o casă,

    Un motan veghează.

    Va veni vecina?

    Ca omul, visează.

    Presimțind că, somnul,

    Alt tâmpit i-l strică,

    Mârâie-ntre labe,

    O potaie mică.

    Ziua-ncepe astfel;

    Vai de ea și noi.

    Facem ochi, asemeni

    Celor mari, de boi.

  


  Uitat în „trăire”

  
    „Cei ce nu au suflet, unde țin iubirea?”

  

  
    -Ce pot să fac? s-a plâns deunăzi,

    Un „oareșcine”, nensemnat, din sat.

    Apoi, a dus paharul plin la gură,

    Căci de băut vorbea, „uitat”.

  

  
    „Uitat”, de viața „bună”, prin „noroaie”,

    „Hrănite” din belșug cu suferință,

    De nu mai pricepea sărmanul,

    De cum doar asta-i cu putință.

  

  
    „Uitat”, ca om și ca ființă,

    De cei mai mulți, chiar și de „El”,

    În sensul propriei persoane,

    Ca jertfă fragedă de miel.

  

  
    „Uitat”, de „sine”, printre sticle

    Golite-n transă, în neștire,

    Convins că asta nu e viață,

    E mulțumit doar cu „trăire”.

  


  Ultimul zbor

  
    Filozofi, pe care lumea

    nu putea să-i înțeleagă,

    s-au retras, tăcuți, odată,

    într-o țară ce mi-e dragă.

    Se uitau unul la altul,

    nelegați de interese,

    și spuneau vorbe-de-vorbe,

    și profunde și alese.

    Disecau cu luare-aminte

    vise, fapte și idei,

    de credeai că adunarea

    nu-i de oameni, ci de zei.

    N-au lăsat nimic să scape.

    Totul au trecut prin ciur.

    Numai unul sta deoparte;

    nu zâmbea. Era chiar „dur”.

    Cu privirea înghețată

    și cu chipul împietrit,

    se gândea cum pe acolo,

    prost ca el s-a nimerit.

    Căci concluzia e clară:

    Totul merge cam pe dos.

    „Boșii” zboară-n avioane,

    „Mulții”,cu pingeaua, jos.

    Cam așa era în toate;

    și în cer și pe pământ.

    Era viața răbdătoare,

    sau era deja mormânt?

    Ar fi vrut ca întrebarea

    să le-o pună-acum și lor...

    Dar... se-nghesuiau să plece...

    Ca să prind-un ultim zbor.

  


  Umbra Curcubeului

  
    Că, orice, o umbră are,

    Mi s-a spus, și am crezut.

    Curcubeul, când apare,

    E ”final”, sau ”început”?

  

  
    Umbra lui am căutat-o,

    Ca iubirea prin străini.

    Nu l-am acuzat, vre-odată,

    Că ne vede cam haini.

  

  
    Căci i-a spus un ”oareșcine”,

    Că am vrea să-i întinăm

    Umbra, dac-o lasă-ntinsă

    Pe pământul ce-l scurmăm.

  

  
    Și atunci, drept răzbunare,

    O tot ține lângă el,

    Și-o oferă, recompensă,

    Doar ca punte, către El.

  


  Umbra

  
    Ce poate fi mai odihnitor,

    și mai liniștitor,

    ca o Umbră.

    Ce poate fi mai pur,

    și mai nevinovat,

    ca o Umbră.

    Ea nu poate fi murdară,

    sau urâtă,

    sau mincinoasă,

    sau arogantă,

    sau... orice vreți voi

    să nu existe în om.

    Chiar dacă ea se mișcă

    cum vrea stăpânul ei,

    ea nu este agresivă,

    nici fizic, nici în limbaj,

    și nu, nu lovește,

    când el dă,

    ci doar mângâie

    o altă umbră căzută,

    cu înțelegere

    și iubire... poate,

    căci nimeni nu știe

    ce poate ea,

    în lumea ei aparte,

    cea a ”creațiilor”

    a uniculuie ei Dumnezeu,

    LUMINA.

  


  Umbre furișate

  
    Umbre furișate-n

    Fericiri trecute.

    Amintiri trunchiate,

    Vrute și nevrute.

    Vise rătăcite,

    Cu intrări boltite.

    Gânduri repezite,

    Ades terfelite.

    Fapte ofilite,

    Fără-a fi pornite.

    Zile răspândite,

    Cu ore boțite.

    Clipe oropsite,

    Să bată, pornite.

    Speranțe deșarte,

    Niciodată ”coapte”.

    Lumini răstignite,

    Îndelung bocite.

    Suflete-obturate

    De iubiri pătate.

    Umbre furișate,

    Cu trăiri târâte,

    Dau febril din coate,

    Grăbite, spre moarte...

  


  Umbre umblătoare

  
    Umbre umblătoare,

    Oameni pe pământ.

    Lumini, doar din Soare,

    Fără nimic sfânt.

    Unde e Vecia?

    Unde-i Dumnezeu?

    Omul se declară

    Proaspătul lui zeu.

    Timpu-l temperează

    Să domine totul.

    Viața îi bruiază,

    Când întinde botul.

    L-au închis în ceasuri,

    Cum vor, să le-nvârtă,

    Da-nvățați cu falsuri,

    În van le frămîntă.

    Obsedați de Viață,

    Vrând doar să trăiască,

    Moartea, simplu-n față,

    Nu pot s-o privească.

    Doar ea îndrăznește

    Să îi ia la ea,

  

  
    Când Viața refuză,

    Alt Timp să le dea...

  


  Un ”Ăla”

  
    Îl întreb de ”bine”;

    Se face că plouă.

    -Ce-a fost mai-nainte?

    -Găina, pe ouă.

    În doi peri, răspunsul,

    Nu-i de vre-o scofală.

    Profunzimea însă,

    Mă cam bagă-n boală.

    Neagă începuturi

    De nimicuri crude,

    Și-aflu, despre lacrimi,

    Că-i păcat că-s ude.

    De iubire, vorba

    Când aduc, se-agită.

    Simte strălucirea

    Din lumea pocită.

    Mai pe insistate,

    Îl aduc la vorbă.

    Nu vrea să se bage

    În lumea de ”ciorbă”.

    Dumnezeu, o glie,

    Cu ea a umplut-o;

    Și-a dat seama iute;

    ”De oaie”-a făcut-o.

    Cine-i el? Un ”Ăla”

    De lăsat în pace,

    Care cârcotește

    Chiar și când, demn, tace.

    În răspăr răspunsuri

    Cu-adevăruri dă.

    Nu-i urban de frunte,

    Ci la țară stă.

  


  Un domn nou

  
    M-a oprit un domn;

    Nu vă spun de care.

    Era plin de sine;

    Dar și de mîncare.

    -Băi Nea Cutărică,

    Te cam iei de mine!

    Ce dacă am case

    Și hambare pline?

    Că muncesc pe rupte

    Să agonisesc,

    Vi se pare vouă

    Că vă urgisesc?

    Nici nu ști ce-nseamnă

    Alții să-i muncești,

    Și lumea să-njure

    Că tu trîndăvești.

    Sau chiar ți se pare

    Că-i ușor să stai

    Și porunci, în silă,

    Ziua să tot dai?

    Să te văd atuncea

    Cînd mai numeri banii?

    Căci, de șpagă, fuge

    Prostul și mîrlanii.

    Eu le dau de toate...

    La toți ce î-mi dau.

    Să rabde copita-mi

    Cei ce-n cale-mi stau...

    Văd că taci. Se pare,

    Că ai priceput.

    Noi suntem, amice

    Noul început.

  

  
    Mă uitam în Soare;

    Mă făceam că plouă.

    Ce să-i spun? Cuvinte?

    El e lumea nouă...

  


  Un glob fidel

  
    Dinspre zări, se-arată Timpul,

    Șchiopătând, prin colb, în zori.

    Soarele-și ascunde fața,

    Sub un voal plăpând, de nori.

  

  
    Orele, rostogolite,

    De mici clipe-n delăsare,

    Se cam pierd în șleauri ample;

    Urme-adânci de nepăsare.

  

  
    Doar Pământul se-nvârtește,

    Într-un sens, știut de el.

    Îl ”jignim”, dar nu ne pasă,

    Findcă-l știm un ”glob fidel”.

  


  Un ”parla-mentar” cinstit

  
    -Ascultați la mine oameni!

    Nu vă spun nimic!

    Ascultați, și luați aminte,

    Și uitați ce zic!

    Ce vă dăm noi azi, doar ”mâine”

    Veți avea în veci.

    Viața bună e o scenă;

    Tu prin ea doar treci.

    Alții piesa or s-o joace;

    Des... și îmbuibați.

    Voi rămâneți prin culise,

    Saltimbanci uitați.

    Nu vă-nghesuiți la drepturi!

    Ele nu-s de voi.

    Vă-necați cu Libertatea...

    Seacă e-n nevoi.

    Cereți cât puteți să duceți,

    Și în” gât”, și-n fapte,

    Căci, oricum, aveți samarul,

    Plin cu noi, în spate.

  


  ”Un pic”, pe cuvânt

  
    Credeți-mă pe cuvânt!

    Cu poftă vi-l dau.

    Ce conteaz-”un pic” la voi?

    Ăsta vreau să-l iau!

    Pic cu pic se face ”multul”;

    Asta-o știți bine și voi.

    Pe sărmani nu-i aia grija,

    De-s un pic mai goi.

    Vă promit ce vreți, un pic,

    Căci am vorbe-n tot.

    Sunt iluzii, ce vedeți;

    Nu mă ling pe bot.

    Dau din coate, că-i normal;

    Sunteți deși un pic.

    Învățați să stați la rând,

    Făcând ”ciocul mic”!

    Iau și eu un pic mai mult.

    Nu cu socoteală.

    Investiția-n cuvânt?

    E curat orală.

  


  Un Sentiment

  
    Astăzi, mi-a ”murit” un ”gând”,

    Ne-născut pentru ”vorbire”.

    A rămas un Sentiment...

    Vreau să cred că... de iubire.

  

  
    Mult m-am chinuit, să aflu,

    Ce a fost și ce a vrut.

    l-am pierdut mult prea devreme...

    Sau, așa mi s-a părut.

  

  
    Căci lăsase-o urmă vagă,

    Undeva, în mintea mea,

    Și-n zadar forțam trecutul...

    Doar o ”pâclă” se vedea.

  

  
    Resemnat, cu ochi-n lacimi,

    Fără-a ști de de ce și cum,

    Am rostit un ”Doamne-iartă”!...

    Dragi părinți... capăt de drum.

  


  Un ultim cuvânt

  
    Trăiește iobito azi clipa,

    Ca unul ce-o pierde mereu,

    Și lasă uitarea să cadă,

    Cortină, pe timpul cel greu!

    Apleacă-te-n fața icoanei,

    Și spune o rugă în gând!

    Eu, singur, mă pierd în cuvinte.

    Tu poți, că ai sufletul blând.

    Aprinde cu mila iertării

    Simboluri de morți și de vii!

    Pe ei, să îi țină Vecia,

    Pe noi, să ne uite când vii.

    Lumina n-o stinge-n privire!

    Păstrează o urmă de jar,

    Iar cerul primește-l în noapte!

    O stea sunt și eu, la un car.

    În Cosmosul tainic, ca viața,

    Mă-nvârt într-un ultim destin.

    Sfințește cu buzele tale

    Un ultim cuvânt... scurt... Amin!

  


  Undeva... departe

  
    Undeva, departe, fără început,

    Se strecoară Moartea, spre un timp trecut.

    Sensul e aiurea; chiar lipsit de sens.

    Ce a fost, va fi-va, în trecutul dens.

    Resemnate Clipe, ce au fost, vor fi.

    La sfârșit, sunt zeii, pragului de zi.

    Viața se strecoară, cu-n prezent pe ea.

    Punctul se întinde, fără-a știi ce vrea.

    Raza se-nfășoară în spirale reci.

    În neant, și frigul, are-un loc de veci.

    Nesfârșite sfere în cerc se învârt.

    Timpu-n el se pierde, spre Abis, târât.

    Nisipul de stele, din Clepsidra-spartă,

    Zboară fără noimă, legat doar de Soartă.

    Pete de Lumină se târăsc și mor.

    Umbrele tăcerii se pierd în decor.

    Din Nimic, Nimicul, vrea să se-întrupeze.

    Gol cu gol începe, să se regrupeze.

  

  
    -Ce-a ieșit?... Se vede.

    Mai nimic?... Vă cred.

    Asta cred că-i bine...

    Ce nu am, nu pierd.

  


  Urgia apei

  
    Cerul își îngroapă,

    Norii, în adâncuri

    Și îi prăbușește,

    Peste-nalte țancuri.

    Vaietul din vuiet,

    Vântul vag îl scoate,

    Când, prea gol, în cuget,

    Fără milă bate.

    Vijelia-și varsă,

    Prin potop, mânia;

    Pe o stâncă veche,

    Tremură Vecia.

    A-nfruntat prigoana,

    La-nceput, fățiș;

    Gem acum milenii,

    Strânse-n grohotiș.

    Steiuri flendurite,

    Resturi de trufie,

    Se zbat, îngrozite,

    În crunta urgie.

    Timpul, fără milă,

    Sapă în pământ,

    Pregătind, se pare,

    Vieții, alt mormânt.

    E, în Cer, o apă,

    Cu tăișuri multe,

    Cam ca și credința

    În diverse culte.

  


  Uscături

  
    Mi-am făcut de lucru,

    Ca să schimb ”puterea”.

    A venit o alta;

    Scumpă e plăcerea.

    Cei mai vechi își bagă

    Botu-n două blide.

    Noii, ca sărmani-au

    Buzunare vide.

    Dizidenții-ncearcă,

    Tot drepți să se țină.

    Departe, se vede,

    Luminița-n mină.

    ”Servii”, bună ”mină”,

    Nu mai au la gloate;

    Dar, după furtună,

    Vrei nu vrei, ai ”cioate”.

    Nu c-au fost vre-o dată

    Brazi, sau fagi frumoși,

    Ci doar ”uscătură”,

    În codrii stufoși.

    Ca normalitate,

    Ce-i de preț, s-a dus.

    Bunul simț, desigur,

    La păstrare-i pus.

    -Ce-au vândut? se-ntreabă,

    Cam retoric, unul.

    -Eu am stat de pază;

    Alții au dat ”tunul”.

    Cum s-alungi, din ”ciorbă”,

    Un cinstit ca el?

    Unde poți să cauți,

    Altul mai fidel?

  


  Val de Timp

  
    Vântul vieții, azi, mă lasă

    Pe un Val de Timp tăcut,

    Unde, scufundat în Clipe,

    Uit ce sunt, și ce-am făcut.

    Mai gingaș ca o iubită,

    Și mai tandru, și mai pur,

    E mai mult decât ispită...

    E străfundul de azur.

    Golul mă atrage-n sine

    Cu un Cer necunoscut.

    Poate-i Edenul în Iadul

    Din Pământul renăscut.

    Valul Timpului mă poartă

    Fără voie-n voia lui.

    Eu mă joc cu ore sparte.

    Clipele-o zbughesc hai-hui.

    Intrigat, ridic iar capul

    Să privesc Neantul gol.

    Țărmul vieții nu se vede,

    Și nici umbra vre-unui stol.

    -Nu te întrista copile!

    Va veni și Timpul tău!

    -Când și cum? -E Veșnicia...

    Ți-l oferă... însă-n Hău.

  


  Vânt în lan

  
    Câmpul sfâșiat, de paie,

    Țipă-năbușit, în colb.

    Fierul zbuciumat se zbate

    Și lovește ca un orb.

    Rămășițe-mprăștiate

    Într-un haos nesfârșit,

    Amintesc, nevinovate,

    De un Lan, recent zdrobit.

    Ce frumos a fost în vară,

    Într-un galben de gutui...

    Cum se unduia ca marea,

    Străjuit de corbi sătui...

    Norii fremătau de dragu-i,

    Și plângeau că-l părăsesc.

    Vântu-l gâdila prin spice,

    Supărat că-l amăgesc.

    Nu putea să le răstoarne,

    Nici în zboru-i să le ia.

    Îi cedau, nerușinate,

    Fără gând de-a i-se da.

    Supărat, sau cam pe-acolo,

    Le mai răvășea un pic,

    Și pleca în lumea largă,

    Cu-n suspin... dar bun amic.

    -O, mai stai! rugau în coruri,

    Boabele mai îndrăznețe,

    Ce simțeau în pîntec viața

    Impregnată de tristețe.

    Nu puteau să cadă-n glie,

    Să rodească imediat.

    Soarta le cerea să rabde,

    Cu un risc, de „niciodat”.

    El știa, dar nu-ncercase,

    Să le spună ce va fi.

    Vor spera, ca omul poate...

    Pân-la ”moară”, într-o zi.

  


  Viață de bou

  
    Atârnând de-o ață,

    Subțire, de șansă,

    Viața, cam debilă,

    A intrat în trasă.

    Obsedată parcă,

    De un nu-știu-ce,

    Se întinde-n fapte,

    După ori-și-ce.

    Slobodă-n gândire,

    Căci n-are cu ce,

    Dă cu capu-n ușă,

    Întrebând, de ce.

    E închisă oare

    Numai pentru proști,

    Și e larg deschisă,

    Pentru-nalte găști?

    E chiar ferecată

    Pentru simplii sfinți,

    Și lăsată largă,

    Pentru cei cu dinți?

    E bătută-n cuie,

    Pentru cei mai-toți,

    Și-și sloboade fierul,

    Când pășesc mari-hoți?

    Oare-i doar o ușă,

    Sau mai multe-n șir?

    Oare-i barieră?

    Ca bou, nu mă mir...

  


  Viața

  
    Viața a-ncetat de mult, timpul nu mai fuge,

    Pe o cruce-n cimitir, apa lin se scurge.

    Zace clipa obosită, de tăcerea grea,

    Ar pleca, dar nu mai știe, dacă asta vrea.

    Doar un vierme, obosit, de alergătură,

    Se agață-ncrâncenat, de un rug de mură.

    -Eu sunt cel mai mare, eu am reușit,

    cei rămași în urmă, cred că au pierit.

    Greu, cu chin și jale,alți câțiva apar,

    Vor să îl ajungă, dar au pasul rar.

    Rugu-ncet îl suie, de spini sfârtecat,

    Dar nu se oprește, căci așa-i e dat.

    Soarele sclipește, pentr-o clipă-n nori,

    Viața își trăiește, clipele din zori.

    Mulți cad; se ridică; alții zac pe veci,

    Sub o creangă ruptă, pe frunzele reci.

    Recunosc cu toții: Tu ești cel mai bun.

    Lauri îți aducem și ofrande-n fum.

    Exaltarea-i dulce, extazu-i deplin,

    Invidia lasă, urme de venin.

    Vântul își revine. Lujerul se zbate.

    Un punct negru-n ceruri...departe...departe.

  

  
    Călători pe drumuri, fără urme clare,

    Pionieri în stoluri, risipite-n zare.

    Pasăre măiastră, zămislire-a firii,

    Tainică minune, vis al omenirii,

    Se abate-n drumu-i, spre un zid de piatră,

    Ce nu e de casă, ce nu e de vatră.

    -Vai cât e de mare! Vai cât e de dulce!

    Strălucește-n raza, răsfrântă de cruce.

    Laudele curg; gânduri stau ascunse...

    Pe uscate ramuri, picături prelinse.

    Rugu-nalt de mure, i se-nchină-n față:

    -Acesta-i viteazul, iar tu să-i fi soață.

    Fulgerul se-abate; iar în slavă urcă.

    Pe sub crengi uscate, lacrimi curg pe stâncă.

    Rugul gol, sub cetini, se apleacă lin,

    Un ultim omagiu, un ultim suspin.

    Vaietul se pierde, zbucium fără rost,

    Viața cere viață; ce nu e ...a fost.

  

  
    Zboară-n împlinirea-i, pe-adieri de vânt,

    Legată de ceruri, nu și de pământ.

    -Prin țărână slabii, viața își petrec,

    Zice ea în silă; imagini ce trec.

    Soarele-i e țelul, norii draperii,

    Jos, sub cerul negru, codrii și câmpii.

    Își închide pleoapa, la ore târzii,

    Ea prevestitoarea, zorilor de zi.

    Obosită-n zboru-i, se așterne-n drum,

    Pe mătasea ierbii, lâng-un vechi cătun.

    Pădurea-i întinde, mreje de argint,

    Gângurit de unde, fâlfâit de vânt.

    Somnul îl cuprinde, vise care dor,

    Amintiri în giulgiu, prieteni ce mor.

    Mulți căzuți în cale, zdrobiți de efort,

    Rătăciți ca nave, ce n-ajung în port.

  

  
    În noaptea adâncă, fâlfâit scurtat,

    Vaiet lung, de clipe, gol în timp creat.

    Ochi lucind în umbră, tainică sclipire,

    Viața cere viață; prea puțin iubire.

  

  
    Furișată-n noapte, nălucă roșcată,

    Trecătoare umbră, umbră ce nu iartă.

    Pași tăcuți și gânduri, uimitor de reci,

    Scopul e trăirea; astăzi, nu în veci.

    Valuri sde-ntuneric, se abat spre sat,

    Oamenii pe uliți, umblă-n lung și lat.

    Pașii grei de ură, pe poteci nu sună.

    Moartea nu e crimă, sub polei de lună.

    Nu trăiesc fricoșii; lașii nu rezistă.

    Leneșii, comozii, soarta lor e tristă.

    Legături de sânge, rudele nu țin.

    Lingușirea fadă, e numai venin.

    Viața-n simplitate nu mai e un scut,

    Cel ce poate face, cel ce nu...-i pierdut.

    Legi nescrise-n codru, toate reci și sumbre,

    Sunt esența vieții, roșcovane-i umbre.

    E mai înțeleaptă, decât alți mai tari,

    Proști sunt mulți în lume și dintre cei mari.

    E invidiată, pentru coada ei,

    Iar de-i lăudată, e pe bun temei.

    Mulți a dus cu vorba-i calmă, lingușită,

    Și e respectată, chiar de nu-i iubită.

    Codru-n urmă lasă, cărări se abat,

    Străluciri de ape, albe către sat.

    O fâneață-ntinsă, foșnet furișat,

    Geme lung văzduhul...tunet tulburat.

    Salt infim în spațiu, clipă lungă-n timp,

    Amintiri pierdute, la margini de câmp.

  

  
    Bucurie mare, prada e frumoasă,

    Mândru e stăpânul puștii nemiloase.

    Se reped copiii; o duc în pridvor.

    Vii scântei de apă, în ochii ce mor.

    Plânge- vatră lemnul; arde cu durere.

    Fierul strălucește; simbol de putere.

    Omul e alesul și stăpânul lor,

    Graiul și gândirea, nu sunt de decor.

    Vise de mărire, clipe de nesaț,

    Răsuciri de vorbe, fraze prinse-n laț.

    Străbate durerea inima-n cătușă,

    Vecini-și fac cruce...coasa-i lângă ușă.

  


  Vine... orașul!

  
    Cresc orașele... în sat;

    Caută noi prăzi.

    Câmpul se-nfioară-n hat;

    Drumuri, devin străzi.

    Cucu-i alungat din nuc;

    Rătăcește-aiurea.

    Cucuveaua parcă-i om;

    Cântă cum i-e firea.

    Nu cobește-un adevăr;

    Ea, doa îl remarcă.

    Camioane vin, și vin;

    Jos ~nicii” descarcă.

    Liniștea s-a tulburat;

    Izgonită, fuge.

    Câini-o latră, ca și ”ei”;

    Frumusețea plânge.

    E un sat, nimic mai mult;

    Ce conteaz-o sapă.

    Dar orașul? E ce e;

    Cum? Cloacă în groapă?

    A! Îngroapă ce e vechi;

    Pe străbuni adică.

    Baze noi el pune-acum;

    Aaaaa! E lumea mică.

    Vin și gabori pe la noi;

    Peste, e mai bine?

    Și ne apără de tot;

    Și din Cer ce vine?

    Și credința? Nu în El;

    În lege? Pe bune?

    Și în cei ce-o fac?.. de râs?

    Nu mă pot abține...

  


  Vinovatele

  
    Hărmălaie mare.

    Vitele, în sat,

    Refuzau să tragă

    Care c-altădat.

    Megieși-n stradă,

    Înjurau... de sfinți.

    Babele, grămadă,

    Clănțăneau... din dinți.

    Când cu vorba bună,

    Când și cu bătaia,

    Încercau degeaba;

    Stătea chiar și oaia.

    N-au trecut prea multe

    Ore de coșmar,

    C-au trecut, în grevă,

    Porcii spre hambar.

    Guițau nebunii

    De revoltă-ntruna,

    Și-ndemnau la luptă...

    Întindeau chiar „struna”.

    Oamenii, firește,

    S-au cam speriat.

    -Ieși femeie-n față!

    Nu vezi că-s bărbat?

    Asta-i treaba voastră.

    Voi îi tot hrăniți.

    I-ați făcut „sălbatici”.

    Ia nu mai jeliți!

  


  Vis și pom

  
    Trec pustiurile vieții

    Peste umbre tot străine,

    Ce-au speranța, c-o fi bine,

    Undeva, cândva... în fine.

    Timpul, cam gurmand din fire,

    Le mănâncă ani, tacit,

    Provocat de Veșnicia

    Plictisită de bocit.

    Vremurile, schimbătoare,

    De la rău înspre mai rău,

    Își întorc, pe urme, pașii,

    Până-n marginea de hău.

    Visu-n viitor se stinge,

    Ca și flacăra, în scrum,

    Lăsând pradă, iar, trăirii

    Omul rătăcit de drum.

    Un copac, ca o nădejde

    Ce așteaptă-a se-mplini,

    Tremură, lovit de barda

    Unei false omenii.

    Vis și pom, trăind în umbre

    De-ntuneric, zi de zi,

    Se întreabă, bunătatea

    Din umani, unde o fi?...

  


  Vizita

  
    Lenevind cu-nverșunare,

    doar cu gija de-a mai sta,

    m-am trezit cu Munca-n poartă,

    și-o poruncă; parcă :”Basta”!

    M-am făcut că nu pricep

    ironia-n sens:

    ”El muncea? Ba nu, ba sta”...

    și am sforăit mai ”dens”.

    Ea, tăcută, răbdătoare,

    cum o știm din moși-stămoși,

    m-a privi cu întristare,

    și cu ochii mari, duioși:

    -Gata! Te-ai jucat destul,

    cu esența vieții!

    Ce-i prea mult, e chiar destul.

    Nu e legea pieții:

    Ce lipsește, e mai scump,

    ce-i prinos, e ieftin.

    Cedru, pui catarg de vas,

    nu trunchi slab, de paltin.

    Fii și tu un om de soi,

    cam cât poți, pe-acolo,

    dacă nu în colectiv,

    poți s-o faci și solo.

    Să-i răspund, nu m-am grăbit...

    Cam avea dreptate.

    Cu rețineri m-am întins

    și mai mult pe spate.

    M-a ”simțit”, sau a ghicit,

    rău că-mi pare oare?

    A plecat, zâmbind duios...

    Oare ce mă doare?

    Azi, degeaba stau întins.

    Gândurile, razna,

    se întreabă: ”Oare ea,

    luminează bezna”?

    C-am uitat, să vă descriu,

    bezna neputinței,

    ce-i o soră geamănă,

    cu a ignoranței.

    Ea știa, și m-a lăsat

    să mă chinui singur...

    Sau văzuse-n viața-mi, chiar

    Răsărind un mugur?

  


  Vocea

  
    -Cum să crezi în Libertate,

    Mi-a spus ieri, o Voce ”stinsă”,

    Când se târâie pe coate,

    Și e-n lanțul legii prinsă?

    -Poți să sări! îți spune unul

    Și te ține de picioare;

    -Zboar-odată! Strigă altul

    Și te bagă la ”răcoare”.

    ”Stors”, te-mpaci cu ”Prea Înaltul”

    Și accepți șansa ratată.

    Ai avut doar Libertatea,

    Ca un gen de-”A fost odată...”

    Când renunți la tot și ochii

    Îi ridici spre Cer... te ”pișcă”;

    E un cui, când bat capacul...

    -Ia-n te uită! Ăsta mișcă!

    M-am întors. Vocea-i doar umbră;

    Nici Lumina nu o vede.

    El și-a-nstrăinat umanul,

    Ferm convins că, timpu-Și pierde...

  


  Vorbe călătoare

  
    Gânduri risipite-n slove

    Și, arar, c-un fir de iască,

    Ca mioarele pe luncă,

    Vor, ideea, ca s-o pască.

    Răsărită-n frigul vieții,

    Fragedă și-nlăcrimată,

    Suge roua-n loc de apă,

    De copite însemnată.

    Vânturile-nebunite,

    Într-o vreme de scandaluri,

    Cu adâncă-ncrâncenare,

    Fac, din orișice, doar valuri.

    Vorbele se scurg, banale,

    Fără sensuri urmărite;

    Ca și omu-n delăsare,

    Sunt, și ele, fericite.

    Rar, în clipe de speranță,

    Onomatopeia sună.

    Râde lumea ca la teatru:

    ”Hai, că asta a fost bună!”

    La trăirea comediei,

    Brusc, se schimbă un macaz.

    Drama-și face sec prezența,

    Cu lung monolog-necaz.

    Linia de fier e oablă

    Și nu vezi unde te duci.

    Fierbe perspectiva oarbă,

    Ca mălaiul într-un tuci.

    Gările-s deșarte slove

    Pe decoruri parfumate.

    Fac din mână călătorii,

    Din tablouri înrămate.

    Timpul scurmă rădăcina

    Unui testament uitat,

    Au fost scrjelite fapte,

    Pe un cer, ades, pătat.

    Nu-s cuvinte-n prag de vorbe,

    Ca să spună ce nu știu.

    Totuși, e o rămurică

    Cu-n boboc aproape viu.

  


  Vorbe

  
    Gândurile mi se zbat,

    sub picioare, mute.

    Vorbele, iar le-au cerut,

    vrute și nevrute.

  

  
    Într-o lume-n care azi

    E-ngropat un mâine,

    Vorbele, că oameni nu-s,

    Latră ca un câine.

  

  
    Floarea vieții, în zadar,

    Trece ca o boare.

    Vorbele o răscolesc

    Cu-o neagră teroare.

  

  
    Chipuri, răstignite vii,

    În icoane scumpe,

    Nu în aur, ci în fii,

    Vorbe vor să surpe.

  


  Vraja albă

  
    Ninge iar. E uimitor!

    „Vorba” e puțină.

    Vaja albă ar putea,

    Timpu-n loc să-l țină.

    Feerie? E puțin

    Spus, că mi se pare,

    Că eternul Paradis

    Ne scaldă-n splendoare.

  

  
    Într-un zbor de stele reci,

    Cam haotici și stingheri,

    Fulgii dalbi se strâng perechi,

    Și îmbie la tăceri.

    Nonșalant, nerușinat,

    Vântul îi tot ia pe sus,

    Și-i tot „freacă” ne-ncetat,

    Cam aiurea, că-i cam dus.

    Într-un colț uitat, de sat,

    Vraja albă s-a întins.

    Doar doi tineri se mai „ceartă”:

    -Fugi de-aici! Ba stai! Te-am prins.

  


  Vreme și vremuri

  
    Vijelia-nverșunată,

    Face vraiște-n negrii nori.

    Tremură, în umbre rupte,

    Până și plăpânzii zori.

    Ploaia, în rafale crude,

    Scurmă în tăcut pământ.

    Câte-o cruce, răsturnată,

    Plânge pe jilav mormânt.

    Giulgiul străveziu de apă,

    Viața-ngroapă în noroi.

    Pe o creangă, dezgolită,

    Cârâie un brav garoi.

    Lumea s-a retras în case

    Și în sărăntocul birt.

    Un motan miaună-a jale,

    Săturat de-atâta flirt.

    Cam pleoștită, o potaie,

    Îl privește cu dispreț.

    Nici să-l latre nu-i mai vine;

    Hărnicia nu-i la preț.

    Stă de pază zi și noapte,

    Cu un lanț legat la gât.

    Libertatea și mâncarea

    E pe sponci, căci n-are rât...

  


  Vulpița

  
    O Vulpiță ”scumpă”,

    ”Ieftin ” se alintă.

    Lupul o răsfață,

    Învățat să mintă.

  

  
    El, cu ea, se-mpacă

    Pentru-a zecea oară.

    O sărută tandru,

    Și se ceartă iară.

  

  
    Rămân împreună.

    Parcă s-ar iubi.

    Știți, în lumea noastră,

    Ei sunt mici ”copii”.

  


  Zboară îngeri

  
    Zboară îngeri peste veacuri...

    Păsări albe nu se văd...

    Focul cade-n zdrențe surde...

    Printre oameni e prăpăd...

    Zarea-și stinge răsuflarea

    Într-un rânjet de apus.

    Neguri aspre-ascund cărarea...

    Am plecat? Sau am fost dus?

    Soarta-n loc își ține pruncii

    Nenăscuți pentru-a trăi.

    Nu îngroapă corbii morții

    Rătăciți printre cei vii.

    Neamurile-și spun părerea

    Printre gratii de măslin.

    Se-mbâcsește frontiera

    Dintre clipă și destin.

    Zâmbetul se stinge-n fașa

    Rănilor de pur venin.

    De iubire, nici că-i vorba,

    Într-un rânjet pur canin.

    Mai deciși ca niciodată,

    Să scurmăm ce n-am sădit,

    Ne luăm în piept cu viața...

    Dar ce-i asta? Ne-a lovit.

    Zboară îngeri peste veacuri

    Și se plâng că nu-i vedem.

    Focu-n inimi e cenușă.

    Am crescut.Tot nu credem.

  


  Zei pieritori

  
    Scârțâie lugubru,

    Cu ora tocită,

    Ziua-ncărunțită,

    Cu fața pocită.

    Pulberea se-ngroapă,

    Tot mai mult, în nori,

    Și doliul îmbracă

    Azurul în zori.

    Sângele lacustru

    Geme-n pomul viu,

    Otrăvit de Cerul

    Mort fără alt Fiu.

    Rărită, Lumina,

    Cu sufletul ros,

    Cade și se-ngroapă

    În câmpul pietros.

    Viața zdrențuită,

    Cerșetoare-n sens,

    Însoțește lumea

    În pustiul ”dens”.

    Nimicul îmbibă,

    Azi, trăirea ei.

    Apa și Lumina,

    Pier, încet, ca zei...

  


  Zeița ”dreptății”

  
    -ironii amare-

    De auzi ceva de bine,

    Despre mine, despre noi,

    Tu să-nhami plugul la oiște

    Și să ari... căci suntem boi.

    Vei simți atunci ”dreptatea”

    Cam vărsată, zi de zi,

    Dintr-un talger de balanță,

    De-o zeiță, fără-a ști.

    Ea-i cu sabia în mână

    Și, la ochi, legată strâns;

    Asta, să nu vadă viața,

    Căci ar izbucni în plâns.

    Altu-i sensul? Nu de jenă?

    Dreaptă vrea să fie ea?

    Nici șpaga nu vrea s-o vadă?

    Ce mănâncă și ce bea?

    A! E zână... sau zeiță?

    Totuna nu e, să știi,

    Căci, balanța de putere,

    O suportă doar cei vii.

    Cum? Nu ”forță” ea împarte

    Pe cel talger ruginit?

    Tu îl speri în echilibru

    Și, pe veci, încremenit?

    Pare-o glumă, dar nu-mi place,

    Când văd adevărul crud.

    Pârguit ar fi mai bine?

    Și statuia? Pare nud.

    A avut haine sărmana?

    Le-au furat cu împrumut?

    A mai fost și poleită?

    Pot, din Viață, să mă mut?

    Unde?-n lumea ei, firește,

    Cu dreptate răsfățat,

    Căci, la noi, Doamne ferește!

    Prea mulți ”zei” ne-au ”curățat”...

  


  Zori de noapte

  
    Sus, încet, se zbate Luna

    Printre norii urâcioși.

    Ea îi mângâie cu raze,

    Căci îi vede negricioși.

    Câte unul, mai zburdalnic,

    Se tot joacă-n fața ei,

    Răsfirat de vântul care,

    Plimbă-n șir turma de miei.

    Un crâmpei, fin, de lumină,

    Fremătând de dor nespus,

    Se viseaz-un strop de Soare,

    Ce, în noapte, zori a dus.

    În penumbra adâncită

    Între văile din munți,

    Vii scântei, pe lac, prind viață,

    Către El, de stele, punți.

    Mai fragile ca iubirea

    Dintre umbre și lumini,

    Șopotul de val te îmbie,

    Tu, tabloul, să-l termini.

    Să pictezi sufletul nopții,

    Folosind raze subțiri,

  

  
    Pe covorul de natură,

    Cu penelul de simțiri,

